title: Ratahallintokeskus

text: RHK:n toiminnan rahoitus tuli pääosin valtion talousarviosta, ja se oli vuosittain noin 350 miljoonaa euroa. RHK osti radanpidon palvelut, kuten ratojen suunnittelun, rakentamisen ja kunnossapidon, ulkopuolisilta yrityksiltä. RHK:n Liikennekeskus valvoi ja koordinoi rautatieliikenteen sujumista. RHK:ssa työskenteli noin 120 työntekijää. Ylijohtaja oli Ossi Niemimuukko ja johtoryhmään kuuluivat investointijohtaja Kari Ruohonen, liikennejohtaja Miika Mäkitalo, kunnossapitojohtaja Markku Nummelin, päälakimies Rami Metsäpelto ja viestintäpäällikkö Timo Saarinen. Virasto sijaitsi Makkaratalossa Helsingin keskustassa.


title: Ratahallintokeskus

text: Liikennöidyn rataverkon pituus on 5 944 kilometriä, josta 3 073 kilometriä on sähköistetty. Ratapituus mukaan lukien liikennöimättömät radat on yhteensä 5 919 kilometriä. Rautatiet on tärkeä osa liikennejärjestelmää, sillä juna on vahvojen ja pitkien henkilö- ja tavaraliikennevirtojen kustannustehokas, ympäristöystävällinen ja turvallinen kuljettaja.


title: Henrik II (Englanti)

text: Henrik II (5. maaliskuuta 1133 Le Mans, Ranska – 6. heinäkuuta 1189 Chinon, Ranska) oli Anjoun herttua, Normandian herttua vuosina 1150–1189 ja Englannin kuningas vuosina 1154–1189.


title: Henrik II (Englanti)

text: Henrik II oli Englannin kruunusta Tapanin kanssa kilpailleen Vilhelm Valloittajan pojantyttären, Matilden poika. Hän aloitti kruunun tavoittelun jo Tapanin eläessä hyökäten Englantiin. Henrik II pakotti Tapanin kanssaan sopimukseen, jonka mukaan hänestä tulee kuningas Tapanin kuoltua, eikä tämän omasta pojasta Justuksesta. Asia helpottui entisestään Justuksen kuoltua.


title: Henrik II (Englanti)

text: Henrik II aloitti uuden Plantagenet-hallitsijasuvun. Nimi Plantagenet tuli hänen tunnuksenaan olleesta hernekasvin kukasta (, ) ja periytyi Henrik II:n isältä, Anjoun kreivi Gottfriediltä. Äitinsä puolelta Henrik II oli edellisen normannihallitsijasuvun sukua.


title: Henrik II (Englanti)

text: Henrik syntyi vuonna 1133 Le Mansissa ja kasvoi Anjoussa. Vuonna 1149 hän vieraili Englannissa auttaakseen äitiään tämän kruununtavoittelussa.


title: Henrik II (Englanti)

text: Henrik nai Eleonoora Akvitanialaisen 18. toukokuuta 1152. Eleonoora oli saanut 21. maaliskuuta 1152 eron ensimmäisestä miehestään, munkkimaisesta Ludvig VII:stä. Eleonoora tiesi mitä tahtoi ja otti heti eron jälkeen yhteyttä Henrikiin. Pari vihittiin Ranskassa jo 18. toukokuuta 1152. Eleonoora toi mukanaan Henrikin valtakuntaan Akvitanian, johon tuolloin kuului noin kolmasosa Ranskan pinta-alasta. Pariskunnan ensimmäinen lapsi Vilhelm syntyi kesällä 1153. Saman vuoden alussa Henrik oli matkustanut Englantiin ja sai taisteluiden jälkeen Tapanin kanssa solmittua Wallingfordin rauhansopimuksen, jossa päätettiin Henrikistä tulevan kuninkaan Tapanin kuoltua.


title: Henrik II (Englanti)

text: Tapani kuoli 25. lokakuuta 1154 ja Henrikin kruunajaiset pidettiin 19. joulukuuta 1154.


title: Henrik II (Englanti)

text: Henrikin hallitsijakautta leimasi kamppailu kirkon valtaa vastaan. Henrik teki oikeuslaitokseen merkittäviä parannuksia ja tämä vähensi kirkollisten oikeusistuimien merkitystä. Kirkko luonnollisesti vastusti tätä ja sen kiihkeimpänä puhemiehenä toimi Canterburyn arkkipiispa Thomas Becket, Henrikin aiempi hyvä ystävä. Thomas Becket oli seurannut Theobaldia arkkipiispana vuonna 1162 oltuaan aiemmin kuninkaan kanslerina – Henrik oli ajatellut Becketin olevan täydellinen valinta tehtävään, sillä hän oli ollut uskollinen Henrikille kiistatilanteissa kirkkoa vastaan.


title: Henrik II (Englanti)

text: Becketin mielipiteet kuitenkin muuttuivat arkkipiispaksi valitsemisen jälkeen, ja hän toimi sitä enemmän kuningasta vastaan, mitä enemmän tämä yritti pakottaa häntä yhteistyöhön. Vuonna 1164 Henrik saattoi voimaan Clarendonin säädökset, joissa oli kirjattu ylös oikeudet ja erioikeudet, jotka kuninkaalla oli kirkon suhteen. Becket kieltäytyi tunnustamasta näitä säädöksiä ja pakeni Ranskaan tavatakseen henkilökohtaisesti paavi Aleksanteri III:n, jolta halusi saada tukea. Tämä oli Ranskassa maanpaossa kardinaalien ja kuningas Ludvig VII:n erimielisyyksien vuoksi. Aleksanteri pysyi kiistassa puolueettomana oman horjuvan asemansa vuoksi. Becket pysyi Ranskassa kuitenkin aina vuoteen 1170 asti, jolloin hän teki sovinnon Henrikin kanssa Normandiassa.


title: Henrik II (Englanti)

text: Becket palasi Englantiin 30. marraskuuta. Aiemmin Ranskassa olleessaan Becket oli julistanut kirkonkiroukseen Lontoon ja Salisburyn piispat näiden kannatettua kuningasta. Nyt hän ei kuitenkaan vapauttanut näitä kirouksesta ja uutisten saavutettua kuningas Henrikin, joka oli yhä Ranskassa, tämän kerrotaan lausuneen usein siteeratut sanat: "Who will rid me of this meddlesome priest." ("eikö kukaan päästä minua tästä kiivaasta papista?").


title: Henrik II (Englanti)

text: Neljä Henrikin ritareista otti sanat kirjaimellisesti ja matkusti Canterburyyn, jossa he tappoivat Becketin 29. joulukuuta iltapäivällä Canterburyn katedraalissa pyhän Benediktuksen alttarin edessä kesken jumalanpalveluksen neljällä iskulla päähän.


title: Henrik II (Englanti)

text: Tästä teosta Henrik asetettiin kirkonkiroukseen, mutta hän sai armahduksen Mont Saint-Michelin apotin Robert Torignylaisen ansiosta. Hyvityksenä Henrik teki pyhiinvaellusmatkan säkkikankaaseen puettuna Becketin haudalle, lupautui lähettämään Palestiinan ristiretkivaltioille rahaa, jota Johanniittain ritarikunta ja Temppeliherrain ritarikunta vartioisivat kunnes Henrik saapuisi käyttämään sen pyhiinvaelluksella tai ristiretkellä. Jälkeenpäin 21. toukokuuta 1172 Henrik myös ruoskittiin julkisesti pelkkä paita yllään. Henrik viivytteli Palestiinaan lähtöä vuosia eikä lopulta koskaan matkannut sinne.


title: Henrik II (Englanti)

text: Eleonooran ja Henrikin avioliitossa syntyi viisi poikaa ja kolme tytärtä:Ensimmäinen poika Vilhelm kuoli jo lapsena. Toinen lapsista Henrik, kruunattiin viisitoistavuotiaana kuninkaaksi (toinen syy Thomas Becketin närkästykseen), mutta hän ei tosiasiassa koskaan hallinnut kuninkaana ja näin hänen nimeään ei mainita Englannin hallitsijoiden luetteloissa. Hänet tunnetaan nimellä Henrik Nuori (tai Henrik Nuorempi) erotuksena veljenpojastaan, myöhemmästä Englannin kuninkaasta Henrik III:sta. Henrik II:n yritys riistää maat Eleanooralta (ja tämän perilliseltä Rikhardilta) johtivat yhteenottoon, jossa toisella puolella oli kuningas ja toisella puolella kuningatar ja molempien yhteiset pojat.


title: Henrik II (Englanti)

text: Henrikin kuuluisa, kansantarujen aiheena ollut rakkaussuhde Rosamund Cliffordiin alkoi ehkä kuninkaan Walesin-sotaretken aikana vuonna 1165 ja päättyi Rosamundan kuolemaan vuonna 1176. Henrik ei kuitenkaan tunnustanut suhdettaan julkisesti ennen kuin vuonna 1174, samoihin aikoihin kuin kuninkaan ero Eleanoorasta tapahtui. Henrik oli neuvotellut Ranskan Ludvig VII:n tyttären Adèlen naittamisesta pojalleen Rikhardille. Henrikillä sanotaan olleen suhde myös Adèleen ja huhut kertoivat tämän synnyttäneen kuninkaalle aviottoman pojan. Suhteesta Rosamundaan ei tiettävästi syntynyt lapsia.


title: Henrik II (Englanti)

text: Henrikillä oli useita aviottomia lapsia eri naisten kanssa ja Eleanoora kasvatti useita näistä kuninkaallisessa lastentarhassa yhdessä heidän omien lastensa kanssa. Jotkut pysyivät perheenjäseninä aikuisikään asti. Näitä olivat muun muassa:Huhtikuussa 1173 Henrikin pojat Henrik Nuori, Rikhard ja Gottfried nousivat isäänsä vastaan kapinassa, joka kesti puolitoista vuotta ja päättyi poikien antautumiseen. Juhana, pojista nuorin, oli tuolloin vasta noin kymmenvuotias. Kun Henrik Nuori kuoli 1183, Juhana oli Henrik II:n suosikki kruununperijäksi, Rikhard oli taas äitinsä Eleanooran vaihtoehto. Gottfried kuoli jouduttuaan hevosen tallomaksi vuonna 1186. Rikhard Leijonamieli löi lopulta Ranskan kuninkaan Filip II:n avustuksella Henrikin 4. heinäkuuta 1189. Henrik kuoli Chinonin linnassa 6. heinäkuuta 1189, ja hänet haudattiin Fontevraudin apottiluostariin. Historioitsija Giraldus Cambrensiksen mukaan kuolinvuoteella Henrikin viimeiset sanat olivat "alas, the shame for a king to be thus overcome! alas, the shame!" ("voi, häpeä näin voitetulle kuninkaalle! voi, häpeä!").


title: Henrik II (Englanti)

text: Henrik II kehitti englantilaista lainkäyttöä ja perusti paikallisten ja kansallisten oikeusistuimien järjestelmän. Aiemmin syyllisyys tai syyttömyys oli todettu jumalantuomiolla: yleisesti käytetty jumalantuomio oli esimerkiksi kaksintaistelu osapuolten välillä. Jumalantuomiot korvattiin vuonna 1179 kahdentoista miehen valamiehistön suorittamalla oikeudenkäynnillä. Tätä kutsuttiin nimellä "grand assize" ja se oli perusta edelleen suuressa osassa englantia puhuvista maista käytössä olevalle järjestelmälle.


title: N’Djamena

text: N’Djamena on Tšadin suurin kaupunki ja pääkaupunki. Sen asukasluku vuonna 2010 on noin 792 000.


title: N’Djamena

text: Kaupungin perusti 29. toukokuuta vuonna 1900 ranskalainen sotilaskomentaja Émile Gentil. Kaupungin nimi oli vuoteen 1973 saakka Fort-Lamy. Nimi tuli ranskalaisen upseerin, Amédee-Francois Lamyn mukaan, joka kaatui Koussérin taistelussa muutamaa päivää aikaisemmin.


title: N’Djamena

text:
Vuonna 1937 toimitettiin väestönlasku ja väkiluvuksi saatiin 9976 henkilöä. Toisen maailmansodan aikana 21. tammikuuta vuonna 1942 yksinäinen saksalainen He 111 lentokone pommitti kaupungin lentokenttää. Lentokone oli osa Sonderkommando Bleichia ja sen onnistui tuhota kymmenen lentokonetta ja kentän öljyvarastot.
Vuonna 1960 kaupungista tuli itsenäisen Tšadin tasavallan pääkaupunki. Vuonna 1968 kaupungin väkiluku laskettiin jälleen ja nyt oltiin päästy jo yli sadantuhannen henkilön, kaikkiaan asukkaita oli 126 483 henkilöä. Tšadin presidentti François Tombalbaye käynnisti vuonna 1973 afrikkalaistamiskampanjan, jonka johdosta pääkaupunki sai nykyisen nimensä.


title: N’Djamena

text: Osa kaupungista tuhoutui Tšadin sisällissodan aikana vuosina 1979- 1981. Kaupungin asukkaat pakenivat sotaa naapurimaahan Kameruniin ja palailivat vähitellen, vielä vuonna 1984 olivat koulut suljettuina.


title: N’Djamena

text: Vuonna 1993 oli kaupungin väkiluku 529 555 henkilöä.


title: N’Djamena

text: Helmikuussa 2008 Sudanin tukemat kapinalliset ilmoittivat ottaneensa kaupungin haltuunsa ja pyrkivänsä kaatamaan presidentti Idriss Debyn hallituksen. Kaappausyritys ei onnistunut.


title: N’Djamena

text: Vuonna 2009 N´Djamena oli maailman islamilaisen kulttuurin pääkaupunki.


title: N’Djamena

text:
N’Djamena on Tšadin talouselämän keskus. Siellä järjestetään suuria karja-,suola-, taateli- ja viljamarkkinoita. Paikallinen teollisuus jalostaa lihaa, kalaa ja puuvillaa. Tšadin talous on virkistynyt 2000- luvulla tehtyjen öljylöytöjen ansiosta. Se näkyy pääkaupungissa käynnistetyissä modernisaatiohankkeissa.
N’Djamena sijaitsee Tšadin länsirajalla Charijoen varrella Logonejoen yhtymäkohdassa. Chari virtaa noin 70 kilometrin etäisyydellä luoteessa sijaitsevaan Tšadjärveen.


title: N’Djamena

text: Kaupungin ilmasto on kuuma ja kuiva. Sadekausi on lyhyt, kesäkuusta syyskuuhun ja eniten sadetta saadaan elokuussa. Ilmastonsa puolesta se on kuumimpia pääkaupunkeja. Elokuun keskilämpötila on yli 32 celsiusastetta.


title: N’Djamena

text: Kaupungin lähellä on N’Djamenan kansainvälinen lentoasema (IATA: NDJ). Tämä Tšadin tärkein lentoasema on siviili- ja sotilaskäytössä. Silta yhdistää N’Djamenan kamerunilaiseen Koussérin kaupunkiin. Kaupunkiin ei ole rautatieyhteyttä, mutta rautatien rakentamisesta myös N´Djamenaan on keskusteltu osana AfricaRail-projektia. Historiallisesti tärkein liikenneyhteys kaupunkiin oli laivaliikenne Chari- ja Logone-jokia pitkin.


title: N’Djamena

text: Kaupungissa on muun muassa Tšadin kansallismuseo, Tšadin kansalliskirjasto, useita moskeijoita ja roomalaiskatolinen katedraali. Kaupungissa toimii ranskankielinen N’Djamenan yliopisto (1971) ja arabiankielinen Kuningas Faisalin yliopisto - Tšad (1991). Kaupungin asukkaat tunnustavat useita uskontoja, joskin islam on väestön valtaosan uskonto.


title: N’Djamena

text: Kaupungin väestönkasvu 1930-luvun lopulta 2000-luvulle. (RGPH 2007)


title: Harald V

text: Harald V (s. 21. helmikuuta 1937) on ollut Norjan kuningas 17. tammikuuta 1991 lähtien. Kuninkaallisessa asemassaan Harald V on Norjan asevoimien ylipäällikkö ja Norjan kirkon päämies. Hänellä on myös Norjan maavoimien ja ilmavoimien kenraalin sekä merivoimien amiraalin arvo.


title: Harald V

text: Harald on Olavi V:n ja Ruotsin prinsessa Märtha Sofia Lovisan poika. Harald syntyi kruununprinssi Olavin kuninkaallisessa asumuksessa Skaugumissa, Askerissa lähellä Osloa. Hän on ensimmäinen Norjassa syntynyt prinssi sitten Olavi IV:n vuonna 1370. Harald V on Britannian kuningatar Viktorian jälkeläinen ja kuningatar Elisabet II:n pikkuserkku, molempien isoisoisä on Edvard VII, kuningatar Viktorian vanhin poika.


title: Harald V

text: Kuninkaallinen perhe pakeni Saksan hyökkäystä vuonna 1940. Harald, hänen äitinsä ja siskonsa asuivat Washingtonissa toisen maailmansodan aikana. Kuningas Haakon ja kruununprinssi Olavi olivat Lontoossa pakolaishallituksen johdossa. Harald palasi Norjaan sodan päätyttyä 1945.


title: Harald V

text: Saatuaan koulunsa päätökseen vuonna 1955 kruununprinssi Harald kouluttautui ratsuväkiupseeriksi ja viimeisteli armeijaopintonsa Norjan sotilasakatemiassa. Hän opiskeli myös Oxfordin yliopiston Balliol Collegessa yhteiskuntatieteitä, historiaa ja taloustiedettä vuosina 1960–1962.


title: Harald V

text: Harald nai 29. elokuuta 1968 aatelittoman Sonja Haraldsenin (s. 1937). Avioliitto herätti paljon vastustusta. He olivat seurustelleet yhdeksän vuotta salassa Sonjan aatelittomuuden vuoksi. Lopulta kruununprinssi Harald uhkasi hylätä oikeutensa kruunuun, jollei pari saisi mennä naimisiin.Heillä on kaksi lasta, prinsessa Märtha Louise (s. 1971) ja kruununprinssi Haakon Magnus (s. 1973).


title: Harald V

text: Vuonna 2003 kuninkaan ilmoitettiin sairastavan virtsarakon syöpää, joka leikattiin. Toipumisen ajan kruununprinssi Haakon toimi valtionhoitajana. Myöhemmin Haakon sijaisti kuningasta tämän toipuessa sydänleikkauksesta.


title: Vangelis

text: Vangelis (oikealta nimeltään Evángelos ”Vangélis” Odysséas Papathanasíou, , s. 29. maaliskuuta 1943 Vólos, Kreikka) on kreikkalainen elektronisen musiikin säveltäjä ja muusikko. Hänet tunnetaan etenkin elokuvamusiikistaan, kuten elokuvassa "Tulivaunut", josta hän sai Oscar-palkinnon 1981.


title: Vangelis

text: Evángelos Papathanasíou syntyi 29. maaliskuuta 1943 Vóloksen kaupungissa. Hän aloitti säveltämisen jo nelivuotiaana, ja hän on muusikkona ja säveltäjänä pitkälti itseoppinut. Hän opetteli pianon ja kitaran soittamisen itse, ja torjui soittotunnit. Hän opiskeli klassista musiikkia, maalaamista ja elokuvantekoa Ateenan taideopistossa.


title: Vangelis

text: Vangelis oli 1960-luvun alussa perustetun tunnetun kreikkalaisen rock-yhtyeen Formynxin perustajajäsen. Kun yhtye hajosi 1967, Vangelis muutti Pariisiin ja perusti siellä Aphrodite’s Child -yhtyeen. Yhtyeen hajottua 1971 hän teki muutaman soololevyn ja muutti vuonna 1974 Lontooseen. Siellä hän torjui tarjouksen siirtyä Yes-yhtyeen kosketinsoittajaksi mutta teki kuitenkin yhteistyötä yhtyeen laulusolistin Jon Andersonin kanssa. He ovat tehneet useita levyjä nimellä Jon & Vangelis; yhteistyön tunnetuimpia kappaleita on "State of Independence" albumilta "The Friends of Mr. Cairo" (1981).


title: Vangelis

text: Vangelis siirtyi 1970-luvulla rock-musiikin soittamisesta progressiivisen rockin säveltämiseen ja musiikillisiin kokeiluihin, ja hän ryhtyi säveltämään elektronista musiikkia syntetisaattorille. Hänen musiikilleen tyypillistä on useiden kosketinsoittimien äänen yhdistäminen.


title: Vangelis

text: Vangelisin tunnetuimmat sävellykset ovat elokuvamusiikkia. Hän sai vuonna 1981 Oscar-palkinnon säveltämästään musiikista elokuvaan "Tulivaunut" ("Chariots of Fire"). Hän on myös säveltänyt musiikin scifi-klassikkoon "Blade Runner".


title: Vangelis

text: Vangelis sävelsi musiikin ja ohjasi olympialaisten olympialipun laskun seremonian Sydneyn olympiakisoissa vuonna 2000.


title: Unaussprechlichen Kulten

text: Unaussprechlichen Kulten (suomennoksessa Vaietut Kultit, englanniksi usein nimillä "The Nameless Cults" ['Nimettömät kultit'] tai "The Black Book" ['Musta kirja']) on Robert E. Howardin keksimä kuvitteellinen okkultismia ja Cthulhu-mytologiaa käsittelevä kirja. Howardin mukaan kirjan on kirjoittanut saksalainen Friedrich Wilhelm von Junzt: se on ilmestynyt saksaksi ja useana erilaisena englanninkielisenä laitoksena.


title: Unaussprechlichen Kulten

text: Kirja esiintyy ensimmäisen kerran Howardin kauhunovelleissa "The Children of the Night" (1931, suom. antologiassa "Lovecraftin lähteillä") ja "Musta kivi" (The Black Stone, 1931, suomeksi samannimisessä novelliantologiassa), joista varsinkin jälkimmäisessä se esiintyy juonen kannalta merkittävässä osassa. Myöhemmin kirja on kuitenkin liitetty osaksi Ctulhu-mytologian laajaa kiellettyjen kirjojen kaanonia, ja sen mainitsi tarinoissaan muun muassa mytologian luojana pidetty H. P. Lovecraft.


title: Unaussprechlichen Kulten

text: Howard antaa novelleissaan "The Children of the Night" ja "The Black Stone" vain englanninkieliset nimet "Nameless Cults" ja "The Black Book". Suomennoksessa nämä on käännetty muotoon "Vaietut kultit" ja "Musta kirja". Kirjailijatoveri August Derleth loi myöhemmin saksankielisen nimen "Unaussprechlichen Kulten", mutta todellisuudessa nimi on ensinnäkin kieliopillisesti väärin: sen pitäisi olla "Von unaussprechlichen Kulten" tai "Unaussprechliche Kulte". Toisekseen "unaussprechlich" ei tarkoita "nimetöntä" vaan "sanoinkuvaamatonta".


title: Unaussprechlichen Kulten

text: Novellissaan "Musta kivi" Howard kertoo paljon kirjan kirjoittamisesta, sisällöstä ja julkaisuhistoriasta.


title: Unaussprechlichen Kulten

text: Ensimmäinen kirjan painos ilmestyi Saksassa, Düsseldorfissa vuonna 1839. Von Junzt oli tehnyt ennen kirjan julkaisua laajaa ja huolellista tutkimusta hankkiutumalla erilaisten salaseurojen ja kulttien jäseneksi. Hän oli lukenut myös laajan määrän salaista okkultistista kirjallisuutta.


title: Unaussprechlichen Kulten

text: Von Junzt kuoli kirjan julkaisua seuraavana vuonna selittämättömällä ja mahdollisesti yliluonnollisella tavalla. Hän oli "Vaiettujen kulttien" julkaisun jälkeen ryhtynyt laatimaan vielä paljon laajempaa kokoelmaa okkultista tietoa, joka löytyi hänen ruumiinsa viereltä revittynä ja ympäriinsä viskeltynä. Hänen toverinsa Alexis Ladeau kokosi von Junztin kuoleman jälkeen tämän käsikirjoituksen, joka ilmeisesti sisälsi vieläkin kammottavampia asioita kuin "Vaietut kultit" – Ladeau kauhistui käsikirjoituksen luettuaan niin paljon että hävitti sen ja teki sitten itsemurhan.


title: Unaussprechlichen Kulten

text: Selittämättömät ja pelottavat tapahtumat kauhistuttivat monia "Vaiettujen kulttien" ostaneita niin paljon että he hävittivät kopionsa kirjasta. Siksi kirja on nykyään äärimmäisen harvinainen. Paljon laajemmalle ovat levinneet kaksi englanninkielistä laitosta: Bridewallin piraattina Lontoossa 1845 julkaisema ja runsaasti virheitä sisältävä versio, sekä New Yorkissa toimineen Golden Goblin Pressin 1909 julkaistu, tarkistettu mutta sensuroitu laitos.


title: Unaussprechlichen Kulten

text: Sandy Petersenin luoma Cthulhu–mytologia-aiheinen roolipeli "Call of Cthulhu" sisältää monia erilaisia elementtejä eri Cthulhu-kirjailijoiden tuotannosta. Ohjekirja kuvailee melko tarkasti mm. monia kirjoja ja hirviöitä, mutta pelin maailman yhdenmukaistamiseksi ja laajentamiseksi kaikki mainitut yksityiskohdat eivät ole samoin kuin lähteenä toimineessa Ctulhu-kirjallisuudessa.


title: Unaussprechlichen Kulten

text: Pelin ohjekirjassa kuvaillaan "Vaiettujen kulttien" kolme laitosta:


title: Hal Lindsey

text: Hal Lindsey (s. 1929) on tunnettu yhdysvaltalainen evankelista, eskatologi ja kristillisten kirjojen tekijä.


title: Hal Lindsey

text: Hal Lindsey on maailman kuuluisimpia ja arvostetuimpia profeettoja tai Raamatun profetian selittäjiä. Hänen sanomisiaan ovat toistaneet monet, esimerkiksi Charles Berlitz kirjassaan "Maailmanloppu 1999". Lindsey on väittänyt seurakunnan ylösoton tulevan vasta kun Israelille tehdään petollinen rauhanliitto. Lindsayn keskeisimpiin ennustuksiin kuului Neuvostoliiton ja USA:n välinen sota.


title: Hal Lindsey

text: Lindseyn kirjoja kustansi Suomessa aluksi helluntaiherätyksen kustannusliike Ristin Voitto ja myöhemmin Kuva ja Sana. Lindseyn ensimmäinen kirja on vuonna 1970 julkaistu "Maa - entinen suuri planeetta", josta tuli bestseller. Vuonna 1972 julkaistu "Saatana elää ja voi hyvin maa planeetalla" kertoi esimerkiksi okkultismin tutkimuksista Neuvostoliitossa. Vuonna 1983 julkaistussa "Kohtaaminen pilvissä" -kirjassaan hän kirjoittaa, että EU:sta nouseva Antikristus tulee tekemään liiton Israelin johtajan kanssa. Kirja perustui Lindseyn tulkintaan Raamatun Daniel 9:27:sta, josta on kirjoittanut esimerkiksi myös Harri Veijonen Suomessa.


title: Hal Lindsey

text: Uusien medioiden myötä Hal Lindsey tunnetaan myös videoistaan ja uutisluonteisista televisio-ohjelmistaan. Hänellä on suomalaisten perustama faniryhmä.


title: Hal Lindsey

text: Lindsey ennusti mm. uskovien ylöstempauksen tapahtuvan vuonna 1981 (Lindsey & Carlson 1972, 65; alkuteos 1970, 52)


title: Karjalanpiirakka

text: Karjalanpiirakka on perinteinen suomalainen leivonnainen, jossa ohuen hapattamattoman ruiskuoren sisällä on riisipuuroa, ohraryynipuuroa, perunasosetta tai kasviksia. Se on alkujaan pohjois- ja rajakarjalainen herkku, muilla karjalaisalueilla piirakat tehtiin nostatetusta taikinasta. Karjalanpiirakka on rekisteröity Euroopan unionin aidoksi perinteiseksi tuotteeksi vuonna 2003. Suojaus koskee ainoastaan nimeä ”karjalanpiirakka”. Jos piirakka ei täytä yllä mainittuja vaatimuksia, voidaan käyttää esimerkiksi nimeä ”riisipiirakka”.


title: Karjalanpiirakka

text: Karjalaisia murresanoja karjalanpiirakalle ovat muun muassa piirakka, piiras, piiroa, kalitta ja sipanniekku.


title: Karjalanpiirakka

text: Täytettyjä piirakka-tyyppisiä leivonnaisia tunnetaan Suomesta ja Kiinaan ulottuvalta alueelta. Karjalaisten piirakoiden avointa ja soikeaa mallia alettiin kutsua karjalanpiirakaksi erotukseksi muualla tehdyistä piirakoista. Nykyisenlaista karjalanpiirakkaa on 1600–1700-luvulta alkaen nykyisen Itä-Suomen alueelle, josta se on levinnyt muun muassa siirtokarjalaisten mukana ympäri Suomea ja muuallekiin. Ensimmäiset kirjalliset tiedot karjalanpiirakasta ovat vuodelta 1686.


title: Karjalanpiirakka

text: Ensimmäiset merkit ohran viljelystä Suomessa on vuodelta 4200 eaa. Perunan kasvatus aloitettiin Suomessa 1720-luvun loppuvuosina. Riisiä on tuotu Suomeen jo 1600-luvulla. Silloin siihen oli varaa vain rikkailla säätyläisillä. Vielä 1800-luvulla riisipuuro oli harvinaista juhlaruokaa. 1800-luvun aikana riisiä saatiin jo maaseutukauppoihin ja siten vähitellen myös tavallisten kansalaisten ulottuville.


title: Karjalanpiirakka

text: Karjalanpiirakalle haettiin Euroopan unionin nimisuojaa merkinnällä "aito perinteinen tuote" (APT) vuonna 2002. Rekisteröintihakemuksessa on määritelty, miten tuote valmistetaan ja mitkä ovat sille asetetut vähimmäisvaatimukset. Päätös julkaistiin helmikuussa 2003.


title: Karjalanpiirakka

text: Kuoritaikinaan laitetaan vettä, suolaa ja ruis- tai vehnäjauhoja. Täyte on yleensä ohra- tai riisisuurimoista keitettyä puuroa tai perunasosetta. Näiden sijaan voidaan käyttää myös keitettyjä, survottuja kasviksia (esim. lanttua, porkkanaa, naurista tai haudutettua kaalia tai sieniä). Kuoritaikina kaulitaan mahdollisimman ohuiksi, lähes läpikuultaviksi, pyöreiksi piirakankuoriksi. Kuoren ohuus takaa karjalanpiirakan rapeuden. Kuoren reunat käännetään täytteen päälle ja rypytetään. Piirakat paistetaan uunissa korkeassa, noin 250–300 °C:n lämmössä 15–20 minuuttia. Piirakat voidellaan voisulalla tai voi-maitoseoksella heti paistamisen jälkeen. Nopea paisto ja korkea lämpötila ovat oleellisia tuotteen mehevyyden säilyttämiseksi.


title: Karjalanpiirakka

text: Valmistusvaiheessa varmistetaan tuotantolaitoksessa, että kuoritaikina kaulitaan mahdollisimman ohuiksi pyöreiksi tai soikeiksi halkaisijaltaan noin 10–24 cm:n suuruisiksi piirakankuoriksi, täyte levitetään sen päälle 1–2 cm:n etäisyydelle reunoista ja reunat käännetään rypyttäen täytteen päälle niin, että piirakka jää keskeltä avoimeksi, sillä nämä ovat perinteisen valmistusmenetelmän kannalta määrääviä tekijöitä. Valmistusvaiheessa varmistetaan tuotantolaitoksessa, että piirakat paistetaan 250–300 °C:n lämmössä 15–20 minuutin ajan, sillä korkea lämpötila ja nopea paistoaika aikaansaavat rapean kuoren ja vaikuttavat siten karjalanpiirakan makuun.


title: Karjalanpiirakka

text: Karjalanpiirakan perinteinen lisäke on munavoi. Savonlinnan Kauppatorilla niiden päälle laitetaan pieniä suolamuikkuja.


title: Karjalanpiirakka

text: Karjalanpiirakan leivontakilpailuja, SM-kisoja ja maakuntakisoja, pidetään vuosittain, yleensä eri kesätapahtumien, muun muassa Rääkkylän Kihauksen yhteydessä. Joensuun torilla Martat leipovat ja paistavat yleisön nähden karjalanpiirakoita kesäisin joka arkipäivä Marttakahvion yhteydessä olevassa piirakkapajassa, jossa järjestetään viikoittain lasten piirakkakouluja.


title: Karjalanpiirakka

text: Perinteisesti tunnetaan myös niin hirssi- kuin marjapuurollakin täytetyt piirakat. Marjatäytteisiä myydään nykyään kainuulaisten rönttösten nimellä. Karjalanpiirakka tunnetaan myös Venäjän pohjoisosissa, missä sen nimenä on kalitka ("kukkaropiirakka" kalitka


title: St1

text: St1 Oy on suomalainen energiayhtiö ja osa St1 Nordic -konsernia. Ketjun asemia on niin Suomessa, Ruotsissa kuin Norjassakin. St1 operoi Shellin asemia pohjoismaissa. Kesäkuussa 2016 St1 julkaisi ”St1 Energy Outlook” –keskusteluasiakirjan, jossa se kertoi näkemyksensä energiamarkkinoiden haasteista ja muutoksesta ja lukijat saivat kommentoida asiakirjaa. Julkistustilaisuudessa Mika Anttonen tuomitsi päästökaupan: se ei ole saanut aikaiseksi mitään hyvää. Anttosen mukaan tehokkain tapa päästä eroon fossiilisten polttoaineiden käytöstä on asettaa energiayrityksille pakottavia velvoitteita ja pakottaa Shell, Exxon ja muut öljyjätit tuottamaan biopolttoaineita. Bensiinin tarpeen väheneminen ei vähennä raakaöljyn kulutusta niin kauan kuin maailmassa tarvitaan nykyiseen malliin muita öljyjalosteita kuten polttoöljyä, öljypohjaisia muoveja ja asfalttiteitä.


title: Royal Dutch Shell

text: Royal Dutch Shell plc, yleisesti pelkkä Shell, on suuri kansainvälinen energiayhtiö. Yhtiötä pidetään hollantilais-brittiläisenä, koska se muodostui vuonna 1907 hollantilaisen Royal Dutch Petroleum Companyn ja brittiläisen The Shell Transport and Trading Companyn yhteenliittymänä. Vuodesta 2004 yhtiön emoyhtiö on ollut Britanniassa rekisteröity ja ensisijaisesti Lontoon pörssissä noteerattu Royal Dutch Shell plc. Yhtiön pääkonttori on Haagissa. Yhtiön toimitusjohtaja on Ben van Beurden ja hallituksen puheenjohtaja Charles Holliday.


title: Royal Dutch Shell

text: Suomessa, Ruotsissa ja Norjassa Shell-merkillä toimivat huoltoasemat omistaa St1.


title: Royal Dutch Shell

text: Yhtiön päätuotteita ovat öljy, maakaasu ja petrokemian tuotteet. Shellillä on jakeluasematoimintaa ympäri Eurooppaa. Yhtiö kehittää myös uusiutuvia energiamuotoja, lähinnä biopolttoaineita.


title: Royal Dutch Shell

text: Shell ilmoitti vuonna 2010 lopettavansa polttoaineiden jakelun Suomessa ja etsivän toiminnoille ostajaa. Shell myi lokakuussa 2010 Ruotsin ja Suomen huoltamoliiketoimintansa St1:n taustayhtiö Keelelle. Kauppaan kuului 340 huoltoasemaa Ruotsissa ja 225 Suomessa, raskaan kaluston polttoaineverkostot molemmissa maissa sekä Shellin Göteborgissa sijaitseva jalostamo. Huoltamot jatkavat toimintaansa lisenssillä Shell-brändin alla.


title: Royal Dutch Shell

text: Joulukuussa 2014 ilmoitettiin, että St1 ostaa Shellin Norjan huoltoasemat.


title: Royal Dutch Shell

text: Shellin käyttämä korkein öljynporauslautta on Ursa-öljynporauslautta.


title: Royal Dutch Shell

text: Shell oli pitkään vanhin Suomessa toimiva huoltoasemaketju. Suomen Shellin ensivaihe, "Suomen Petrolintuonti Osakeyhtiö Masut", merkittiin kaupparekisteriin 14. syyskuuta 1911. Pääosakkaat olivat pietarilainen Naphta Industrie & Handelsgesellschaft Masut ja helsinkiläinen liikemies Wilhelm Bensow. Seuraavana vuonna Suomen Masut liittyi Royal Dutch Shell -yhtymän osaksi. Ensimmäisenä toimintavuotenaan Suomen Masut myi neljä miljoonaa litraa valopetrolia, 306 tonnia koneöljyä ja 10 000 litraa bensiiniä. Yhtiön toiminnan alkuajoista lähtien sen suurimpia asiakkaita oli SOK. Kesäkuun alussa 1913 yhtiön pääkonttori muutti Turusta Helsinkiin.


title: Royal Dutch Shell

text: Shellin simpukkamerkki otettiin Suomessa käyttöön vuonna 1921. Samana vuonna Suomen Masut varasi 80 000 markkaa kampanjaan, jolla ostavalle yleisölle tehtäisiin tutuiksi "ensiluokkaiset yhtiön kauppaan tuomat Shell-merkkiset naftatuotteet". Masutin ensimmäinen bensiininmyyntikioski avattiin Turussa vuonna 1923, ja yhtiön ensimmäinen Helsingissä sijainnut jakeluasema aloitti toimintansa Unioninkadulla seuraavana vuonna. Kesäkuun alussa 1924 Masut teki jälleenmyyntisopimuksen juuri perustetun Suomen Mineraaliöljy Osakeyhtiön (SMÖ) kanssa, mutta liian innokkaasti laajentunut SMÖ päätyi velkoineen Masutin omistukseen vuonna 1928. Autokannan kasvun myötä Masutin bensiinin myynti ylitti lamppuöljyn myynnin vuonna 1926. Suomen Masut siirtyi elokuun alussa 1927 alankomaalaisen pääyhtiön omistukseen ja otti 24. heinäkuuta 1929 uudeksi nimekseen "Suomalainen Shell Osakeyhtiö". Shell lakkautti Suomen Mineraaliöljy Oy:n vuonna 1945.


title: Royal Dutch Shell

text: Maailmanlaajuisen laman alla vuonna 1929 Shell rakennutti useita klassistisia huoltoasemia, joita suunnittelivat muiden muassa arkkitehdit Bertel Strömmer Tampereella ja Otto-Iivari Meurman Viipurissa. Shellin Helsingin keskustaan vuonna 1929 rakennuttama suuri huoltoasema jouduttiin kuitenkin vain muutamia vuosia myöhemmin purkamaan Lasipalatsin tieltä. Vuonna 1935 Shell voitti tarjouskilpailun Helsingin linja-autoasemalle rakennettavasta huoltoasemasta, ja tämä Suomen ja koko Euroopankin suurimmaksi mainostettu asema, joka esiintyi muun muassa elokuvassa "SF-paraati" (1940), toimi 1960-luvulle saakka. Helsingin kaupungin kanssa tehty kymmenen vuoden vuokrasopimus maksoi Shellille 150 000 markkaa vuodessa, mutta aseman myynti kattoi kulut täysin. "Huoltoasemien kuningattareksi" julistettu Tullinpuomin Shell valmistui Taka-Töölöön olympiavuonna 1952. Vuonna 1950 Suomessa oli 72 Shellin huoltoasemaa.


title: Royal Dutch Shell

text: 1950-luvulla Shell herätti huomiota lahjoittamillaan lasten liikennekaupungeilla, joista ensimmäinen avattiin Helsingissä syyskuussa 1955. Tilaisuudessa sai ensiesityksensä Georg Malmsténin "Lasten liikennelaulu". Toinen liikennepuisto saatiin Tampereelle vuonna 1959. Shell aloitti televisiomainonnan TES-TV:ssä marraskuussa 1957. Vuonna 1960 Shellin huoltoasemia oli eri puolilla Suomea 289, mikä oli yli neljä kertaa enemmän kuin vuonna 1950. Ensimmäinen Shell-itsepalveluasema avattiin Turussa vuonna 1964, ja siitä lähtien itsepalveluasemat saivat nimen Nopshell. Vuonna 1967 yhtiö muutti nimensä Oy Shell Ab:ksi, ja samana vuonna aloitti toimintansa 500. Shell-huoltoasema Suomessa. Shell-asemien määrä Suomessa oli suurimmillaan vuonna 1969, jolloin niitä oli 521. Monet 1960-luvun aikana avatut uudet Shellin huoltoasemarakennukset oli tehty Kaija ja Heikki Sirenin laatimien tyyppipiirustusten mukaan.


title: Royal Dutch Shell

text: Vuonna 1985 Shellillä oli Suomessa 439 huoltoasemaa, joista noin viidennes oli SOK:n jäsenosuuskauppojen omistamia. Vuonna 1986 Suomen Shell täytti 75 vuotta ja toi sen kunniaksi markkinoille Helix-öljyt ja Formula Shell -bensiinit. Shell oli koko Suomen itsenäisyyden ajan maan suurin öljy-yhtiö vuoteen 1997 saakka. Vuonna 2008 Shellin markkinaosuus oli 14,2 prosenttia. 2000-luvulla Shell mainosti näyttävästi yhteistyötään Ferrarin Formula 1 -tallin kanssa ja pyrki unohtamaan 1980- sekä 1990-luvulla tekemänsä yhteistyön McLaren-tallin kanssa. Vuoden 2008 lopussa Shellillä oli Suomessa 175 miehitettyä ja 50 "kylmää" asemaa. Suomen Shell julkaisi kaksi historiikkia vuosina 1986 ja 2001.


title: Royal Dutch Shell

text:
Shell on kehittänyt yhteistyössä Ferrarin kanssa Shell V-Power- ja Shell V-Power Nitro+ -bensiinituotteet.
Shell V-Power Nitro+ -bensiini tuli myyntiin vuonna 2012 kaikille Suomen miehitetyille Shell-jakeluasemille, Shell V-Powerin myynti alkoi Suomessa vuonna 2006. Nitro+ eroaa edeltäjästään Friction Modification -teknologialla, joka on kehitetty vähentämään kitkaa männän ja sylinterin seinämän välissä muodostamalla siihen suojaava kalvo. Kun moottorissa on vähemmän kitkaa, se toimii tehokkaammin.


title: Royal Dutch Shell

text: Shelliä on arvosteltu muun muassa Nigerian toiminnan yhteydessä. Kirjailija ja ympäristöaktivisti Ken Saro-Wiwa johti ogonikansan kampanjointia Royal Dutch Shellin Nigerjoen suistossa tekemien öljynporausten aiheuttamia inhimillisiä ja ekologisia tuhoja vastaan. Aktivistit vaativat hallitusta korjaamaan tilannetta. Nigerian sotilashallitus tappoi Saro-Wiwan ja kahdeksan ogonikansan jäsentä marraskuussa 1995. Ken Saro-Wiwa sanoi: ”"Tähän on tultu. Ne aikovat pidättää ja teloittaa meidät kaikki Shellin takia."”. Kesäkuussa 2009 Shell lupautui maksamaan 15,5 miljoonaa dollaria Saro-Wiwan omaisille.


title: Royal Dutch Shell

text: Vuonna 2010 Shell sulki Nigerjoen suistoalueella putken, joka oli vuotanut öljyä kaksi kuukautta. Vuotojen, joita myös Exxon Mobil on aiheuttanut, syiksi on nimetty huono ylläpito ja heikko valvonta. Alueen soilla on tuhansia kilometrejä öljyputkia. Suistoon on 50 vuoden aikana vuotanut kaksi miljardia litraa raakaöljyä, enemmän kuin missään muualla.


title: Royal Dutch Shell

text:
YK:n ympäristöohjelman UNEPin 2011 julkaiseman tutkimuksen mukaan 90 prosenttia saastumisesta on paikallisten asukkaiden syytä, ja se vapauttaa öljy-yhtiö Shellin lähes kaikesta vastuusta Nigerjoen suistoalueen saastumisessa. Tutkimuksen mukaan suurin osa öljyvuodoista on seurausta paikallisten asukkaiden toimista, kun he ovat sabotoineet öljyputkia ja varastaneet putkista öljyä. Suiston asukkaat ja kansalaisjärjestöt arvostelevat tutkimusta ankarasti; heidän mukaansa tutkimus on puolueellinen. Raportti on Shellin maksama, ja sen tiedot ympäristötuhojen vastuun jakautumisesta perustuvat täysin Nigerian hallituksen tietoihin.
Heinäkuussa 2015 suomalaisaktivistit pyrkivät hidastamaan suomalaisen jäänmurtajan lähtöä avustamaan Shellin öljynporauksessa Tšuktšimerellä. Arktinen öljynporaus on kiistelty riski ilmastonmuutoksessa ja luonnossa.


title: Täit

text: Täit ("Phthiraptera") ovat siivettömiä hyönteisiä, jotka elävät loisina nisäkkäissä ja linnuissa. Täitä on yli 3 000 lajia. Täit ovat hyvin erikoistuneita isäntäeläimensä mukaan, ja esimerkiksi ihmisellä ne loisivat vain tietyssä kohdassa ruumista.


title: Täit

text: Tunnetuimpia ihmisten täitä ovat päätäi, joka elää ihmisen päässä, vaatetäi, joka elää vartalolla, ja satiainen, joka elää pääasiassa sukupuolielinten karvoituksessa. Koiran täi ("Linognathus setosus") on yksi yleisimmistä koirien ulkoloisista Suomessa ja maailmalla.


title: Täit

text: Täit elävät kiinnittyneinä isäntäänsä ja kiinnittävät munansa isännän karvoihin. Niiden ravintona toimii isäntäeläimen veri. Suurin osa täilajeista on paljain silmin nähtävissä.Täit voivat tarttua ihmiseen suorasta kosketuksesta, irtokarvoista, harjoista tai vaatteista. Esimerkiksi päätäit leviävät helposti päähineiden, harjojen tai hiuslenkkien kautta. Päätäitä esiintyy paljon kouluissa ja päiväkodeissa.


title: Täit

text: Täitä voidaan torjua erilaisilla myrkyillä, täikammalla, pesemällä vaatteita tai leikkaamalla karvoitusta, jossa täit elävät. Eläimillä täiden hoitoon käytetään ulkoloislääkkeitä, kuten selamektiinia.


title: Täit

text: Vaatetäi voi levittää sairauksia, kuten pilkkukuumetta, mutta päätäi ja satiainen eivät levitä tauteja ihmisestä toiseen.


title: Suomalainen Energiaosuuskunta

text: Suomalainen Energiaosuuskunta eli SEO on suomalainen huoltoasemaketju. SEO on osuuskunta, jonka omistavat kauppiasyrittäjät.


title: Suomalainen Energiaosuuskunta

text: SEO perustettiin vuonna 1978, kun joukko itsenäisiä polttonesteiden myyjiä vastusti polttoainekaupan ketjuuntumista ja halusi tehdä yhteistyötä keskenään. Osuuskunnan jäsenyyttä voivat hakea kauppiaat, jotka ostavat vähintään 500 000 litraa polttoainetta. Kauppias voi toimia joko osuuskunnan jäsenenä tai sopimuskauppiaana.


title: Suomalainen Energiaosuuskunta

text: Suomessa toimi vuonna 2014 vajaat 200 SEO:n huoltoasemaa. Miehitettyjä SEO-asemia oli noin sata.


title: Suomalainen Energiaosuuskunta

text: SEOn polttonesteet tulevat Nesteeltä ja polttonesteen lisäaineet Lubrizolilta.


title: Aretha Franklin

text: Aretha Louise Franklin (25. maaliskuuta 1942 Memphis, Tennessee – 16. elokuuta 2018 Detroit, Michigan) oli yhdysvaltalainen soul-, rhythm and blues- ja gospel-laulaja. Franklinia pidetään yleisesti yhtenä kaikkien aikojen taitavimmista ja merkittävimmistä laulajista. Hän toimi esikuvana ja suunnannäyttäjänä lukemattomille muille laulajille ja artisteille. Vuonna 1998 Mojo Magazine valitsi Franklinin maailman kaikkien aikojen parhaaksi laulajaksi.


title: Aretha Franklin

text: Kuulun baptistipapin C. L. Franklinin neljäntenä lapsena Aretha Franklinilla oli musiikillinen pohja vahvasti gospelissa. Perheen asuessa Detroitissa lapsuudenkodissa vieraili muun muassa sellaisia mustan musiikin merkkinimiä kuin Sam Cooke, Art Tatum, Jackie Wilson, Mahalia Jackson sekä Arethan erityiseksi esikuvaksi muodostunut gospel-laulaja Clara Ward, joka opetti hänelle laulua ja pianonsoittoa.


title: Aretha Franklin

text: 1960-luvun alussa John Hammond löysi Aretha Franklinin Columbia Recordsille, jossa hänestä koetettiin tehdä ensisijassa jazzlaulajaa. Columbian vuosina uralle ei osunut vielä suuria hittejä, mutta tilanne muuttui, kun levy-yhtiö vaihtui vuonna 1967 Atlantic Recordsiin. Aikaa 1960-luvun lopulla ja 1970-luvun alussa kutsutaan Aretha Franklinin kultakaudeksi: hän tuli tunnetuksi muun muassa sellaisten klassikoksi muodostuneiden kappaleiden esittäjänä kuin ”I Never Loved a Man (The Way I Love You)”, ”Chain of Fools”, ”(You Make Me Feel Like) A Natural Woman”, ”Think”, ”I Say a Little Prayer”, ”Baby I Love You”, ”The House That Jack Built” ja ”Respect”.


title: Aretha Franklin

text: Aretha Franklin teki näyttävän roolisuorituksen vuoden 1980 elokuvassa "The Blues Brothers" ja esiintyi sittemmin myös elokuvan jatko-osassa "The Blues Brothers 2000" vuonna 1998. Vuonna 1987 hän sai ensimmäisenä naispuolisena musiikin edustajana nimensä Rock and Roll Hall of Fameen. Tammikuussa 2009 Aretha Franklin esiintyi Yhdysvaltain presidentti Barack Obaman virkaanastujaisissa.


title: Aretha Franklin

text: Aretha Franklin oli laulaja/näyttelijä Whitney Houstonin eräänlainen kummitäti, vaikka varsinaisesta kasteessa syntyneestä kummiudesta ei ollut kyse.


title: Aretha Franklin

text: Franklin on palkittu uransa aikana 18 Grammy-palkinnolla. Presidentti George W. Bush palkitsi Franklinin Yhdysvaltojen korkeimmailla siviilimitalilla Presidential Medal of Freedomilla. Hänen levyjään on myyty maailmanlaajuisesti yli 75 miljoonaa kappaletta.


title: Aretha Franklin

text: Franklin kuoli haimasyöpään 76-vuotiaana Detroitissa 16. elokuuta 2018.


title: Aretha Franklin

text: Asteroidi 249516 Aretha on nimetty Franklinin mukaan.


title: Mikko Niskanen

text: Mikko Johannes Niskanen (31. tammikuuta 1929 Äänekoski – 25. marraskuuta 1990 Helsinki) oli suomalainen elokuvaohjaaja, näyttelijä ja professori. Hänen tunnetuimmat elokuvansa "Pojat", "Käpy selän alla" ja "Kahdeksan surmanluotia" kuuluvat suomalaisen elokuvahistorian tärkeimpiin teoksiin. Hän voitti elokuvaohjauksistaan kaikkiaan kuusi Jussi-patsasta – enemmän kuin kukaan muu. Hän ohjasi kaikkiaan 14 pitkää elokuvaa.


title: Mikko Niskanen

text: Mikko Niskasen sukujuuret ovat Keski-Suomessa Äänekoskella. Hänen vanhempansa Uuno Niskanen ja Lempi Niskanen (o.s. Argillander) olivat muuttaneet Äänekoskelle noin puolitoista vuotta ennen Mikon syntymää parempien ansioiden toivossa. Isä Uuno Niskanen oli ammatiltaan proomukärräri. Myöhemmin perhe muutti Konginkankaalle viljelemään maata.


title: Mikko Niskanen

text: Perheeseen syntyi kaikkiaan kuusi lasta, näistä Mikko kolmantena. Mikon kerrotaan olleen puhelias ja vilkas lapsi, joka harrasti kepposia. Koska perheen äiti kulki ansiotyössä, osa lapsista lähetettiin kesäksi mummolaan Viitasaaren Keihärinkoskelle.


title: Mikko Niskanen

text: Näitä kesiä hän muisteli lämmöllä vuosikymmenienkin kuluttua. Maalaiselämä vaikutti Mikon kehitykseen ja maailmankuvan muodostumiseen.


title: Mikko Niskanen

text: Mikko Niskanen lähti 13-vuotiaana ansiotyöhön. Hän työskenteli muun muassa uitossa ja metsätöissä ja osallistui Konginkankaan nuorisoseuran harrastustoimintaan. Pari vuotta myöhemmin hän siirtyi Jyväskylään opiskelemaan autonasentajaksi ja jatkoi teatteriharrastusta. Hän otti lausuntatunteja Terttu Pajunen-Kivikkäältä. Teatterikouluun Niskanen pääsi vuonna 1947, ja vähitellen hän pääsi mukaan myös elokuva-alalle.


title: Mikko Niskanen

text: Niskanen valmistui näyttelijäksi Teatterikoulusta vuonna 1950. Hän toimi näyttelijänä Jyväskylän ja Kuopion teatterissa sekä näyttelijäjärjestäjänä Suomen Filmiteollisuudessa vuosina 1954–1958. Elokuvaohjaajaksi hän opiskeli Moskovan elokuvakorkeakoulussa 1958–1961.


title: Mikko Niskanen

text: Niskanen näytteli 26-vuotiaana Edvin Laineen "Tuntemattomassa sotilaassa" Mielosta. Hän esiintyi Tuntemattoman lisäksi näyttelijänä muun muassa elokuvissa "Tanssi yli hautojen" (1950), "Pekka ja Pätkä sammakkomiehinä" (1957), "Verta käsissämme" (1958), "Täällä Pohjantähden alla" (1968) sekä omissa elokuvissaan "Lapualaismorsian" (1967), "Kahdeksan surmanluotia" (1972), "Pulakapina" (1976), "Syksyllä kaikki on toisin" (1978), "Ajolähtö" (1982), "Mona ja palavan rakkauden aika" (1983), "Elämän vonkamies" (1986) ja "Nuoruuteni savotat" (1988).


title: Mikko Niskanen

text: Omissa ohjaustöissään Niskanen kuvasi maaseutua ja sen ihmisiä unohtumattomalla tavalla. Muutamat hänen elokuvistaan on kuvattu Konginkankaan ja Viitasaaren maisemissa. Niskanen rakensi kotimaisemiinsa Konginkankaalle myös ateljeekodin, "Käpykolon".


title: Mikko Niskanen

text: Niskanen kuoli syöpään 61-vuotiaana. Hänet on haudattu Helsinkiin Malmin hautausmaalle.


title: Mikko Niskanen

text: Vuonna 1997 ilmestyi Gummerukselta Mikko Niskasesta kajaanilaisen toimittaja Eero Marttisen elämäkertateos "Täyttä elämää – elokuvamies". Vuonna 1999 ilmestyi elokuvatutkija Sakari Toiviaiselta Niskasen elokuvauraa käsittelevä laaja teos "Tuska ja hurmio: Mikko Niskanen ja hänen elokuvansa".


title: Mikko Niskanen

text: Peter von Bagh on tehnyt Niskasesta dokumentin "Mikko Niskanen – ohjaaja matkalla ihmiseksi".


title: Mikko Niskanen

text: Vuonna 2012 Yle Teema esitti kaikki Mikko Niskasen ohjaamat pitkät elokuvat.


title: Mikko Niskanen

text: Niskanen oli naimisissa kolmesti, ja kaikki avioliitot päättyivät eroon.


title: Mikko Niskanen

text: "Kun näen, että kamera käy, minulle ei ole enää muuta maailmassa olemassa kuin se maailma, mikä kulloinkin tulee tulkittavakseni. Perheasiat eivät enää jaksa mahtua tajuntani sisäpuolelle."


title: Mikko Niskanen

text: Niskasen puolisot olivat Eila Mäkelä (1950–1954), Margareta Ivanova (1960–1967) ja Vuokko Österlund, o.s. Tuunainen (1974–1978). Kolmas vaimo Vuokko Niskanen kirjoitti päiväkirjamerkintöjensä pohjalta muistelmateoksen "Mieheni Mikko ja minä" (Tammi 2001).


title: Tuppi

text: Tuppi on korttipeli, joka on alkujaan ollut suosittu erityisesti Pohjois-Suomessa, josta se on levinnyt muun muassa opiskelijoiden mukana koko Suomeen. Tuppi on neljän hengen puoluepeli, kuten bridgekin.


title: Tuppi

text: Tupen SM-kisat pelataan vuosittain Sodankylässä.


title: Matt Sorum

text: Matthew William ”Matt” Sorum (s. 19. marraskuuta 1960 Long Beach, Kalifornia) on yhdysvaltalainen muusikko, joka tunnetaan parhaiten Guns N’ Roses- ja Velvet Revolver -yhtyeiden rumpalina.


title: Matt Sorum

text: Sorum vaikutti alun perin The Cultin kiertuerumpalina 1980-luvun lopulla. Hän liittyi Guns N’ Rosesin rumpaliksi vuonna 1990 korvaten yhtyeestä erotetun Steven Adlerin, joka oli joutunut jättämään yhtyeen päihderiippuvuutensa vuoksi. Sorum esiintyi ensimmäisen kerran yhtyeen riveissä Rock in Rio -festivaalitapahtumassa Rio de Janeirossa yli 140 000 hengen yleisölle. Lihaksikkaana ja voimakkaana rumpalina hän oli täydellinen korvaaja Adlerille, jonka soittokunto oli heikentynyt päihteiden käytöstä johtuen. Sorum vietti yhtyeessä yhteensä seitsemän vuotta, joiden aikana hän myös esiintyi yhtyeen studioalbumeilla "Use Your Illusion I" ja "Use Your Illusion II" (1991) sekä cover-kappaleita sisältävällä albumilla "The Spaghetti Incident?" (1993). Vuonna 2012 Sorum, kosketinsoittaja Dizzy Reed sekä Guns N’ Rosesin debyyttialbumilla "Appetite for Destruction" (1987) vaikuttanut kokoonpano hyväksyttiin myös Rock and Roll Hall of Fameen.


title: Matt Sorum

text: Sorum jätti Guns N’ Rosesin vuonna 1997 yhdessä basisti Duff McKaganin kanssa tyytymättömänä yhtyeen pitkään kestäneeseen levyttämistaukoon sekä siihen, että yhtyeen laulaja W. Axl Rose ei enää halunnut työskennellä yhdessä kitaristi Saul ”Slash” Hudsonin kanssa. Vuonna 2002 Sorum perusti Velvet Revolverin yhdessä Slashin, McKaganin, Scott Weilandin ja Dave Kushnerin kanssa. Velvet Revolver on perustamisensa jälkeen julkaissut studioalbumit "Contraband" (2004) ja "Libertad" (2007), ja lisäksi Sorum on julkaissut oman sooloalbuminsa "Hollywood Zen" vuonna 2004.


title: Sankari

text: Sankari on kansanperinteessä ja kirjallisuudessa usein tarinan päähahmo eli protagonisti, joka edustaa yleensä positiivisia arvoja. Sankariksi kutsutaan myös muita hahmoja, jotka tekevät huomattavia urotöitä. Sankari eroaa tavallisesta hahmosta poikkeuksellisten kykyjensä, onnensa tai rohkeutensa vuoksi, joiden avulla hän yltää sankarillisiin tekoihin. Sankarin vastustajaa kutsutaan antagonistiksi, ja hän on puolestaan tarinan konna.


title: Sankari

text: Myös todellisessa elämässä pyritään joskus kohottamaan joku henkilö, useasti joku julkisuuden henkilö (poliitikko, sotapäällikkö, urheilija), sankariksi.


title: Sankari

text: Sankarin peruspiirteet on kirjoitettu ylös jo antiikin aikana. Aristoteleen Runousopissa mainitaan, että tarinan protagonistin on oltava hyveellinen, jotta yleisö samaistuisi häneen.


title: Sankari

text:
Yleensä sankari edustaa hyvyyttä ja jaloutta, mutta kirjallisuudessa, etenkin tragediassa, sankarilla voi olla myös jokin kohtalokas heikkous, jolloin hän on traaginen sankari. Joka voi olla myös hyvis tai pahis.
Runousopin mukaan juuri sankarin kohtaamat vaikeudet lisäävät yleisön samaistumista häneen. Monien kansansatujen päähenkilönä on sankariksi kasvava nuori. Hän on usein perheensä kuopus, joita muut vähättelevät. Nokkeluutensa tai muiden ominaisuuksiensa avulla hän kuitenkin kasvaa sankariksi.


title: Sankari

text: Perinteisiä sankarin urotekoja ovat lohikäärmeiden tai muiden hirviöiden tappaminen sekä tavallisten ihmisten hengen pelastaminen.


title: Sankari

text: Sankarista on olemassa kaksi perustyyppiä: ylivertainen sankari ja sankariksi kasvava nuori poika tai tyttö.


title: Sankari

text: Ylivertainen sankari käyttäytyy alusta asti kuten sankari. Hän on tietoinen kyvyistään ja asemastaan. Mytologiassa esiintyvät sankarit ovat yleensä ylivertaisia sankareita, heeroksia. Mytologioiden sankarit ovat usein puolijumalia, kuten Akhilleus tai Cuchulainn, ja kyvyiltään yli-inhimillisiä. Sarjakuvissa ylivertaisista sankareista on kehitelty oma muunnelmansa, yli-inhimilliset voimat omaava supersankari.


title: Luettelo akvaariokaloista

text: Akvaarioissa pidetään ja on pidetty lukuisia kalalajeja. Tähän luetteloon on koottu useita enemmän tai vähemmän tunnettuja makean veden lajeja.


title: Luettelo akvaariokaloista

text:
Lahko hammaskarppikalat "Cyprinodontiformes" on akvaarioharrastajien parissa jaettu aiemmin lisääntymistavan mukaan synnyttäviin ja kuteviin hammaskarppeihin. Taksonomiassa on yhdeksän heimoa, joista kolmen jäseniä on yleisesti akvaarioissa.
Lahkossa Karppikalat "Cypriniformes" on suuri särkikalojen heimo, joka joissain lähteissä jaetaan kahteen alaheimoon karpit ja rasborat. Toisissa kaikki on yhtä suurta heimoa. Harrastusmaailmassa on eroteltu ryhmiä elinympäristön tai ruokavalion mukaan (kylmän veden kalat, levänsyöjät).
Lahko Tetrakalat " Characiformes"
Lahko Ahvenkalat ("Perciformes") on selkärankaisten suurin lahko.
Lahko Monnikalat ("Siluriformes") on aktiivisen tutkimuksen kohteena, lajeja löytyy lisää ja niiden sukulaisuussuhteista saadaan uutta tietoa.Tässä heimossa on myös merivesikaloja, katso Luettelo meriakvaariokaloista


title: Seeprakala

text: Seeprakala ("Danio rerio") on särkikaloihin kuuluva mustavalkoraitainen kala. Se on ollut yleisimpiä akvaariokaloja helppohoitoisuutensa takia. Sitä käytetään paljon myös koe-eläimenä.


title: Seeprakala

text: Seeprakalaa käytetään tuberkuloosin tutkimisessa, sillä sen immuniteetti on samantapainen kuin ihmisellä, ja sillä tunnetaan tuberkuloosia muistuttava infektio. Geenimuunneltu seeprakala on glofish.


title: Seeprakala

text: Uroksen vaaleat raidat ovat kullansävyiset, naaraan enemmän hopeansävyiset. Pituus noin 6 cm. Viljellyistä yksilöistä löytyy myös huntueväisiä.


title: Seeprakala

text: Seeprakalat ovat kotoisin etu-Intian itäosien ja Bangladeshin joista.


title: Seeprakala

text: Seeprakala on parvikala ja se kutee helposti. Jos haluaa kasvattaa poikasia, pitää pari siirtää erilliseen kutuakvaarioon ja pois sieltä heti kudun tapahduttua, sillä vanhemmat syövät usein mädin.


title: Seeprakala

text: Seeprakalan tarvitsema veden lämpötila on 23–25 astetta. Se ei ole niin herkkä huonolle vedenlaadulle tai pH-vaihteluille, kuin monet muut lajit. Seeprakala on kaikkiruokainen ja viihtyy esimerkiksi miljoonakalojen kanssa.


title: Copy control

text: Copy control () on musiikki-CD-levyjen kopiosuojausjärjestelmä, jota on käytetty joissakin EMI:n CD-julkaisuissa. Järjestelmä pyrkii estämään äänen digitaalisen lukemisen suojatulta levyltä ja näin vaikeuttamaan musiikin kopioimista tietokoneelle. Järjestelmän tavoitteena on lopettaa musiikin kopiointi eteenpäin tietokoneelta toiselle estämällä musiikin päätyminen tietokoneelle.


title: Copy control

text: Käytössä olevat tekniikat:


title: Copy control

text: Levyt joissa käytetään "copy control" -tekniikoita, eivät ole CD-levyn määrittävän Red Book -standardin mukaisia, eikä levyjä tästä syystä voi teknisesti tai virallisesti kutsua CD-levyiksi.


title: Kohokkikasvit

text: Kohokkikasvit (Caryophyllaceae) on kaksisirkkaisten kasvien heimo, johon kuuluu 88 sukua ja noin 2 000 lajia. Kohokkikasveja esiintyy maapallon lauhkeissa osissa ja muutamia myös trooppisilla vuoristoseuduilla; useimmat lajit kasvavat Välimeren ympäristössä sekä Euroopan ja Aasian rajan tuntumassa. Myös Suomessa kasvaa noin 60 lajia. Suvuista tunnetuimpia ovat tähtimöt, kohokit ja neilikat. Erityisesti neilikat ovat hyvin suosittuja koristekasveja, ja myös muiden sukujen lajeja kasvatetaan puutarhoissa. Muutamat lajit ovat hankalasti hävitettäviä rikkaruohoja.


title: Kohokkikasvit

text: Useimmat kohokkikasvit ovat yksi- tai monivuotisia ruohoja, joiden maanpäälliset osat kuolevat talven ajaksi. Muutamat lajit ovat pensasmaisia tai jopa pieniä puita. Lehdet sijaitsevat lähes aina pareittain ja vastakkain varressa. Kaksineuvoiset kukat ovat useimmiten valkoisia tai punaisia, ja terälehtien lukumäärä on viidellä (harvoin neljällä) jaollinen. Terälehtien päät ovat varsinkin suurikukkaisilla lajeilla rosoiset tai syvään liuskaiset.


title: Kohokkikasvit

text: Kohokkikasvien heimossa on 11 tribusta:


title: Dreamtale

text: Dreamtale on suomalainen englannin kielellä laulava power metal -yhtye.


title: Dreamtale

text: Ajatuksen Dreamtale-yhtyeestä keksi vuonna 1999 kitaristi Rami Keränen. Ensimmäiset kappaleet nauhoitettiin jo loppuvuodesta. Nauhoitus tunnettiin myöhemmin nimellä "Shadow of the Frozen Sun".


title: Dreamtale

text: Toisesta demonauhasta kulkeutui kymmeniä kopioita japanilaiseen DiskHeaven-levykauppaan, ja Dreamtale alkoi saada huomiota paikallisilta heavy-fanaatikoilta. Suosio kasvoi, ja useat ulkomaalaiset levy-yhtiöt tarjosivat yhtyeelle sopimuksiaan. Syksyllä 2001 Japanin suurin independent levy-yhtiö otti yhteyttä Spinefarmiin ja halusi lisensoida Dremtalen albumin Japaniin. Siitä seuranneen kohun seurauksena Dreamtale ja Spinefarm allekirjoittivat sopimuksen joulukuussa 2001.


title: Dreamtale

text: Vuonna 2002 julkaistiin yhtyeen ensimmäinen albumi "Beyond Reality", jolla lauloi Rami Keräsen ja Sanna Natusen lisäksi Nightwishistä ja Tarotista tunnettu Marco Hietala.


title: Dreamtale

text: Vuonna 2003 julkaistiin "Ocean’s Heart", jolla lauloi Tomi Viiltola. Yhtyeen ja Tomin tiet kuitenkin erosivat ongelmaksi muodostuneen 400 kilometrin välimatkan takia. Levyllä laulaa myös Diablon Rainer Nygård. Seuraavana vuonna yhtye oli tauolla säveltämässä uusia kappaleita ja äänittämässä uutta albumia.


title: Dreamtale

text: Vuonna 2005 ilmestyi kolmas albumi "Difference", jonka Japanin-versiosta julkaistiin singlekappale "Powerplay", joka nousi heti ilmestyttyään Suomen viralliselle singlelistalle sijalle yhdeksän. Levyllä lauloi Jarkko Ahola, joka kuitenkin erosi pian levyn julkaisun jälkeen voidakseen keskittyä paremmin Teräsbetoniin.


title: Dreamtale

text: Neljäs albumi "Phoenix" julkaistiin 4. kesäkuuta 2008. Levyllä laulaa Erkki Seppänen, joka on myös sanoittanut suurimman osan levyn kappaleista. Promosinglenä albumilta on julkaistu kappaleet "Payback" ja "Take What the Heavens Create", josta viimeisestä on kuvattu musiikkivideo.


title: Dreamtale

text: Vuonna 2010 yhtye julkaisi näytteet kappaleista "Angel of Light", "Reasons Revealed" ja "Strangers' Ode", joista tehtiin promo-julkaisu. Viides albumi "Epsilon" julkaistiin vuonna 2011. Ennen levyn nauhoituksia Dreamtalen alkuperäinen rumpali Petteri Rosenbom palasi yhtyeeseen viiden vuoden tauon jälkeen. Levy on ensimmäinen Dreamtalen julkaisuista, jolla on sama vokalisti, kuin edellisellä täyspitkällä albumilla. "Epsilonin" julkaisi Venäjällä venäläisen Fono, ja sen ansiosta yhtye soitti lokakuussa 2011 ensimmäiset ulkomaankeikkansa Pietarissa ja Moskovassa. Albumi sijoittui Suomen virallisella albumilistalla sijalle 39.


title: Dreamtale

text: Vuonna 2013 yhtye julkaisi kuudennen studioalbuminsa "World Changed Forever". Albumi on konseptialbumi, joka kertoo eristyneen saaren ihmisistä ja saarelle ajautuneiden vieraiden ihmisten kohtaamisesta. Albumi nousi Suomen virallisella albumilistalla sijalle 41.


title: Marshallin kieli

text: Marshallin kieli on austronesialainen kieli. Sitä puhuu äidinkielenään noin 43 900 ihmistä (1979) Marshallinsaarilla, yhteensä kielen puhujia on 54 600.


title: Marshallin kieli

text: Marshallin kieli kuuluu malaijilaispolynesialaisten kielten ryhmään. Siinä on kaksi päämurretta: läntinen ralik ja itäinen ratak.


title: Marshallin kieli

text: Marshallilla on runsaahko konsonantivarasto, ja lähes jokaisella konsonantilla on jokin toissijainen artikulaatio (palatalisointi, velarisointi, labialisointi). Konsonantit jaetaan palataalisoituihin ”kevyisiin” ja velarisoituihin ”painaviin”. Tämä kontrasti on verrattavissa venäjän koviin ja pehmeisiin tai goidelisten kielten leveisiin ja kapeisiin konsonantteihin.


title: Marshallin kieli

text: Kielessä ei ole foneemista eroa soinnillisten ja soinnittomien konsonanttien välillä. Klusiilit voivat kuitenkin ääntyä allofonisesti soinnillisina vokaalien välissä kun ne eivät ole geminaattoja. Sananloppuiset klusiilit ovat usein laukeamattomia.


title: Marshallin kieli

text: Liu'ut katoavat useissa ympäristöissä ympäröivien vokaalien assimiloituessa takaisuudeltaan ja pyöreydeltään. ei koskaan varsinaisesti edes esiinny sellaisenaan, vaan sitä käytetään vain edellämainitun ilmiön selittämiseen. Lisäksi ja esiintyvät sellaisinaan vain sanan alussa tai lopussa.


title: Marshallin kieli

text: Dorsaalit ovat yleensä velaarisia mutta hieman takaisempia; .


title: Marshallin kieli

text: Nasaalit ääntyvät retrofleksisinä .


title: Marshallin kieli

text: Tremulantit ovat koronaaleja ja täystremulantteja. ääntyy alveolaarisesti, mutta ääntyy dentaalisesti .


title: Marshallin kieli

text: Painavat lateraalit ääntyvät velaarisina .


title: Marshallin kieli

text: Marshallissa on pystysuora neljävokaalinen systeemi, jossa foneemeilla on kuitenkin runsaasti allofoneja. Eri lähteet analysoivat vokaaleille eri allofonit.


title: Marshallin kieli

text: Kun vokaali esiintyy sellaisten konsonanttien välissä, joilla on eri toissijainen artikulaatio, sen äännearvo on seuraavan taulukon mukainen:


title: Marshallin kieli

text: Sallittuja tavurakenteita marshallissa ovat KV, KVK ja VK. Foneemisesti sanat aina alkvavat konsonantilla ja päättyvät konsonanttiin. Sananalkuiset ja -loppuiset sekä pitkät vokaalit voidaan selittää foneemisella tasolla esiintyvillä liu'uilla. Sananalkuiset vokaalit ääntyvät joskus :llä tai :llä, mutteivät johdonmukaisesti:


title: Marshallin kieli

text: Ainoastaan homorgaaniset konsonanttirykelmät ovat sallittuja; rykelmän kaikilla konsonanteilla tulee siis olla sama artikulaatiopaikka. Seuraavissa tapauksissa tapahtuu konsonanttiassimilaatio:


title: Marshallin kieli

text:
Tyhjissä ruuduissa konsonanttien väliin tulee epenteettinen vokaali, jonka korkeus riippuu sitä ympäröivistä vokaaleista.
Marshallin kielen numeraalit yhdestä kymmeneen ovat:


title: Marshall

text: Marshall on yleinen paikannimi Yhdysvalloissa. Lisäksi Marshall on yleinen englanninkielinen sukunimi.


title: Marshall

text: Marshall-nimisiä henkilöitä ovat esimerkiksi:


title: Afarin kieli

text: Afar on kuušilaisiin kieliin kuuluva afroaasialainen kieli. Äidinkielenään sitä puhuu arviolta noin 1 379 200 ihmistä. Heistä suurin osa asuu Etiopiassa, Eritreassa ja Djiboutissa. Vain 1–3 % kielen puhujista on luku- ja kirjoitustaitoisia. Afar on melko läheistä sukua sahon kielelle.


title: Afar

text: Afar tarkoittaa seuraavia asioita:


title: Doha

text: Doha () on Qatarin pääkaupunki. Se sijaitsee Persianlahden rannalla.


title: Doha

text: Vuoden 2015 väestönlaskennassa Dohan kunnassa oli 956 457 asukasta, joista 587 055 asui varsinaisessa kaupungissa ja 364 710 Dohan teollisuusalueella.


title: Doha

text: Doha sijaitsee matalan lahden pohjukassa Persianlahden rannalla Qatarin niemimaan itäosassa. Lahden mataluuden ja koralliriuttojen takia kaupunkiin pääsi vain pienillä aluksilla ennen syväsataman valmistumista.


title: Doha

text: Dohassa on kuuminta kesäkuusta elokuuhun, jolloin keskimääräinen päivän ylin lämpötila on yli 40 astetta. Keskimääräinen alin on 15 asteen alapuolella joulukuusta helmikuuhun. Koko vuoden sademäärä on noin 75 mm, sateet ajoittuvat talvipuolelle vuotta.


title: Doha

text: Doha on ollut korkeintaan pienimuotoinen kylä ennen öljyn löytymistä Qatarista 1900-luvun puolella. Qatar on merkitty Ptolemaioksen 100-luvun karttaan, ja alueella mainitaan myös kaupunki, joka oli kuitenkin todennäköisesti nykyinen Zubarah Qatarin luoteiskärjessä. Seuraavien vuosisatojen historiasta tiedetään suhteellisen vähän. Sasanidien Persia hallitsi aluetta 300-luvulta noin vuoteen 640. Sittemmin paikalliset kääntyivät islamin uskoon. Portugali hallitsi Qataria hetkellisesti 1500-luvun aikana ja heitä seurasi Osmanien valtakunta. Useista eri hallitsijoista huolimatta alue oli suhteellisen merkityksetön ulkovalloille. Alueella oli vain muutamia makean veden lähteitä, joita käyttivät paimentolaiset. Rannikolla harjoitettiin jonkin verran kalastusta ja helmien pyyntiä.


title: Doha

text: Qatarin nykyinen hallitsijasuku al-Thani saapuivat Qatarin alueelle nykyisestä Saudi-Arabiasta 1750-luvulla. He asettuivat ensin Zubarahiin ja siirtyivät 1850-luvulla nykyisen Dohan paikalla olleeseen al-Bidaan. Suuri osa al-Bidasta tuhoutui vuonna 1867 al-Thanien ja Bahrainissa hallinneiden al-Kahlifojen välisissä yhteenotoissa. Barheainin uhka sai al-Thanit tekemään sopimuksen suojeluksesta brittien kanssa vuonna 1868. Vuonna 1872 tehtiin sopimus myös Osmanien valtakunnan kanssa ja Dohaan perustettiin turkkilainen varuskunta. Vuonna 1893 varuskunnan ja qatarilaisten joukkojen välillä käytiin taistelu ja turkkilaiset vetäytyivät lopulta kokonaan vuonna 1913. Vuonna 1916 Qatarista tuli brittien protektoraatti. 1900-luvun alussa Doha oli edelleen pieni ja vuonna 1907 siellä asui vain noin 12 000 henkilöä. Ainoa paikallinen vientituote oli pitkään helmet, joiden tuotantoon 1930-luvun lama iski huomattavasti.


title: Doha

text: Ensimmäiset öljynetsintäluvat annettiin Qatarissa vuonna 1935 ja ensimmäinen öljylähde löytyi vuonna 1939. Kaupallinen tuotanto aloitettiin kuitenkin vasta vuonna 1949 toisen maailmansodan takia. Qatarin itsenäistyttyä vuonna 1971 Dohasta tuli maan pääkaupunki. Öljyn tuoman vaurauden myötä Dohassa on lukuisia eri rakennusprojekteja. Kaupungissa on järjestettiin YK:n ilmastokokous 26. marraskuuta – 7. joulukuuta 2012


title: Doha

text: Qatarin ainoa kansainvälinen lentoasema, Hamadin kansainvälinen lentoasema, sijaitsee kaupungin kaakkoispuolella. Se korvasi Dohan kansainvälinen lentoaseman vuonna 2014.


title: Doha

text: Dohan metro on rakenteilla, sen ensimmäinen vaihe on suunniteltu otettavaksi käyttöön vuonna 2019.


title: Doha

text: Dohan syväsatama valmistui 1970-luvulla. Kaupungin kaakkoispuolelle rakennetaan suurta Hamadin satamaa, jonka ensimmäinen vaihe avattiin 2015, ja kokonaisuudessaan projektin pitäisi olla valmis 2020.


title: Doha

text: Jalkapallo on suosittu urheilulaji, ja Dohassa on useita liigajoukkueita. Kaupungissa on kuusi jalkapallostadionia, joihin mahtuu yli 10 000 katsojaa. Suurin niistä on 25000 katsojan Al Gharafa.


title: Doha

text: Doha sai järjestettäväkseen vuoden 2019 yleisurheilun MM-kilpailut. Doha isännöi myös Jalkapallon maailmanmestaruuskilpailut 2022, joita varten se on suunnitellut useiden stadionien rakentamista tai uudistamista. Aiemmin kaupungissa on järjestetty 15. Aasian kisat vuonna 2006 ja Doha oli ehdolla vuoden 2016 olympialaisten, sekä vuoden 2017 yleisurheilun MM-kisojen isäntäkaupungiksi.


title: Basseterre

text: Basseterre on Länsi-Intian saaristossa sijaitsevan Saint Kitts ja Nevisin pääkaupunki. Sen väkiluku vuoden 2001 laskennassa oli 13 220; vuoden 2010 arvioitu asukasluku on 13 360.


title: Basseterre

text: Basseterressä vallitsee trooppinen ilmasto, ja lämpötila on ympäri vuoden melko tasainen. Sadekausi kestää toukokuusta marraskuuhun.


title: Basseterre

text: Ranskalaiset perustivat kaupungin vuonna 1627, ja se on Itä-Karibianmeren vanhimpia kaupunkeja. Kaupungin rekennuksia ovat vuosisatojen kuluessa tuhonneet monta kertaa siirtomaasodat, maanjäristykset, tulipalot, tulvat, mellakat ja pyörremyrskyt.


title: Basseterre

text: Saint Kitts ja Nevisin kansallismuseo sijaitsee Basseterressä, vuonna 1894 alun perin hallintorakennukseksi rakennetussa talossa. Kaupungin keskus on Itsenäisyyden aukio, jonne sekä turistit että paikalliset kokoontuvat rentoutumaan ja syömään eväitä.


title: Basseterre

text: Kaupungissa on risteilyalusten suosima satama. Lentokenttä on naapurikunnan, St. Peter Basseterren puolella.


title: Abhaasin kieli

text: Abhaasin kieli (abhaasiksi аҧсуа бызшәа, "aphswa bəzš˚a") on abhaasien puhuma luoteiskaukasialainen kieli. Sillä on virallisen kielen asema Georgiaan kuuluvassa, mutta de facto itsenäisessä Abhasian tasavallassa.


title: Abhaasin kieli

text: Abhaasien perinteistä asuinaluetta on Mustanmeren koillisrannikolla sijaitseva Abhasia. Pieniä abhaasiryhmiä asuu myös Georgiaan kuuluvassa Adžariassa. Vuonna 1989 Neuvostoliitossa oli 105 300 abhaasia, joista 93,5 % puhui abhaasia äidinkielenään. Suurin osa abhaaseista muutti 1800-luvulla Kaukasian sodan jälkeen silloiselle Turkin alueelle. Nykyään Turkissa arvioidaan olevan noin 200 000 abhaasia. Heitä asuu myös Lähi-idässä, Länsi-Euroopan maissa sekä Yhdysvalloissa. Kaikkiaan abhaaseja lienee noin 300 000 henkeä. Venäjällä asuu vuoden 2002 väestönlaskennan mukaan 11 400 abhaasia ja 9 400 abhaasin kielen puhujaa.


title: Abhaasin kieli

text: Suurin osa abhaaseista on kaksikielisiä. Neuvostoliitossa 78,8 % heistä puhui toisena kielenään venäjää. Abhasian eteläosassa osataan myös mingreliä. Adžarian abhaasit puhuvat georgiaa ja turkkia, Turkissa asuvat turkkia ja Lähi-idässä asuvat arabiaa.


title: Abhaasin kieli

text: Abhaasi kuuluu luoteiskaukasialaisten eli abhaasilais-adygelaisten kielten abazalais-abhaasilaiseen ryhmään. Sen lähin sukukieli on abaza. Yhteinen abhaasilais-adygelainen kantakieli on ajoitettu 2000-luvun alkuun eaa. Sen on arveltu olleen sukua pohjoiskaukasialaisille ja dagestanilaisille (nahilais-dagestanilaisille) kielille sekä muinaisten heettiläisten varhaisemmalle kielelle hatille.


title: Abhaasin kieli

text: Abhaasilais-adygelainen kantakieli jakautui jo varhain kolmeksi ryhmäksi: kanta-adygeksi, kanta-abhaasiksi ja kanta-ubyhiksi. Ne muodostivat murrejatkumon, jossa ubyhin kielellä oli välittävä asema. Abhaasilainen kieliyhteisö hajaantui ilmeisesti 1300–1400-lukujen vaihteessa, jolloin osa kansasta muutti Kaukasusvuoriston pohjoispuolelle muodostaen abazan kielen "tapantan" murteen. Muuttoliite jatkui 1600-luvun alussa, jolloin Abhasian vuoristoseudulla asuneet "ašharuat" siirtyivät Pohjois-Kaukasiaan. He sulautuivat myöhemmin muihin abazoihin osittain adygekielten vaikutuksesta.


title: Abhaasin kieli

text: 1860-luvulle saakka abhaasi jakautui kolmeen murreryhmään. "Sadzin" murrealue ulottui Bzybjoelta nykyisen Sotšin seudulle. "Bzybin" murretta puhuttiin Gagran ja Suhumin välisellä alueella ja "abžuin" murretta Suhumista etelään aina Galin seudulle saakka. Nykyään jäljellä on kaksi murretta, bzyb ja abžui, joiden välillä on lähinnä foneettisia ja sanastollisia eroja. Kaukasian sodan seurauksena hävinneestä sadzin murteesta on saatu tietoja Adžariassa asuvien abhaasien kieltä tutkimalla. Sen sanastossa ja mahdollisesti myös kieliopissa on havaittavissa ubyhin ja adygen kielten vaikutusta.


title: Abhaasin kieli

text: Muiden luoteiskaukasialaisten kielten tavoin abhaasille on ominaista konsonanttien suuri määrä ja vokaalien vähäisyys. Bzybin murteessa konsonantteja on 65 ja abžuissa 57. Vokaalifoneemeja on vain kaksi: "a" ja redusoitunut "ə" (ortografisesti "ы"). Äänneympäristöstä riippuen esiintyvät vokaalit "e, i, o, u" eivät ole itsenäisiä foneemeja.


title: Abhaasin kieli

text: Abhaasin kielellä ei ole vanhaa kirjallista perinnettä. Vuonna 1865 julkaistiin Pjotr Uslarin laatimaan kyrilliseen kirjaimistoon perustunut aapinen. Vuonna 1892 suhumilainen opettaja Konstantin Matšavariani ja hänen oppilaansa, myöhempi kirjailija Dmitri Gulia loivat uuden kirjaimiston, jota kansanvalistaja Aleksei Tšotšua sittemmin paranteli. Ennen Venäjän vallankumousta abhaasiksi julkaistiin muutamia oppikirjoja sekä uskonnollisia ja kaunokirjallisia teoksia. Vuonna 1919 alkoi ilmestyä abhaasinkielinen sanomalehti "Apsny".


title: Abhaasin kieli

text: Vuonna 1926 otettiin käyttöön Nikolai Marrin ”analyyttinen aakkosto” ja vuonna 1928 siirryttiin Nikolai Jakovlevin laatimaan uuteen latinalaiseen aakkostoon. Vuonna 1938 abhaasit siirtyivät georgialaiseen kirjaimistoon perustuvaan aakkostoon, josta vuonna 1954 palattiin aikaisempaan kyrilliseen kirjaimistoon. Sille on ominaista fonemaatinen periaate sekä lukuisten lisämerkkien ja kirjainyhdistelmien käyttö.


title: Abhaasin kieli

text: Kirjakieli perustuu äänteistöltään yksinkertaisempaan abžuin murteeseen. Kaunokirjallisuudella ja suullisella kansanperinteellä on ollut huomattava merkitys sen normien kehitykselle. Sanastossa on paljon oman kielen aineksiin perustuvia neologismeja. Georgialaisten ja venäläisten lainasanojen käyttöä pyritään välttämään.


title: Abhaasin kieli

text:
Abhaasi on yksi Abhasian tasavallan virallisista kielistä. Sitä käytetään opetuskielenä koulujen alaluokilla. Ylemmillä luokilla kieltä opetetaan aineena. Abhaasiksi julkaistaan sanoma- ja aikakauslehtiä, kaunokirjallisuutta, yhteiskunnallista ja tietokirjallisuutta. Kieltä käytetään radiossa, televisiossa ja teatterissa.
Georgiasta irtautuneessa Abhasiassa kieltä on alettu voimakkaasti elvyttämään. Presidentti Sergei Bagapš allekirjoitti loppuvuodesta 2007 määräyksen, jonka mukaan kieltä on käytettävä vuodesta 2010 lähtien presidentin, hallituksen ja parlamentin kokouksissa ja vuodesta 2015 virkamiesten on osattava sitä. Suunnitelman toteutumista haittaa opettajien ja varojen puute.


title: Castries

text: Castries on Saint Lucian pääkaupunki. Se on satamakaupunki Länsi-Intian saaristossa. Kaupungin asukasluku vuoden 2001 väestönlaskennassa oli 10 873, arvio vuodelle 2010 on 9 469 .


title: Castries

text: Castries sijaitsee suojaisan lahden rannalla samannimisen joen suulla. Lahdesta saa kalaa ja äyriäisiä, joesta raikasta vettä. Se on ollut suosittu merenkulkijain levähdyspaikka jo kahdentuhannen vuoden ajan. Kaupungin sinne perustivat ranskalaiset 1760-luvulla. Kaupungin rakennukset ovat vaurioituneet pahasti tulipaloissa vuosina 1813, 1927 ja 1948, sekä hurrikaanien kynsissä vuosina 1817, 1831 ja 1980.


title: Bugin kieli

text: Bugi on austronesialainen kieli. Sitä puhuu äidinkielenään noin viisi miljoonaa ihmistä Indonesiassa ja 18 700 Malesiassa. Lisäksi bugia puhuu toisena kielenä noin 500 000 ihmistä. Bugin puhujat elävät pääosin Sulawesin saarella, Indonesiassa. Kieli kuuluu malaijilaispolynesialaisten kielten ryhmään ja sitä kirjoitetaan latinalaisilla aakkosilla ja lontaralla.


title: Sarja

text: Sarja tarkoittaa seuraavia asioita:


title: Peijaiset

text: Peijaiset (murteissa myös "peijahaiset", "peijaat", "peijaajaiset") ovat karhun tai muun ison riistaeläimen kaadon ja itse kaadon kohteeksi joutuneen eläimen kunniaksi järjestetyt pidot. Joissakin murteissa peijaiset on vanhastaan tarkoittanut myös hautajaisia tai erilaisia pitoja ylipäätään.


title: Peijaiset

text: Rituaalissa saaliiksi saatu eläin pyrittiin palauttamaan uuteen elämään metsästysmaille. Peijaisilla pyrittiin turvaamaan, että metsässä olisi riistaa jatkossakin. Tällaisia rituaaleja tunnetaan monilta pohjoisilta kansoilta, itämerensuomalaisten lisäksi esimerkiksi obinugrilaisilta ja Pohjois-Amerikan intiaaneilta.


title: Peijaiset

text: Peijaisissa näkyy usko eläimen sielunvaellukseen. Peijaisissa lepytettiin saalista, jotta se haluaisi syntyä uudelleen metsään. Karhun kunniaksi järjestetyt pidot, karhunpeijaiset, ovat ainoa varmasti nykypäiviin säilynyt perinteinen suomalainen peijaisrituaali, ja aikaisemmin on voinut olla peijaisia ja niitä muistuttavia juhlia muillekin eläimille. Hirviä on voitu peijastaa muinoinkin, mutta nykyiset hirvipeijaiset edustanevat uutta perinnettä. Hirvipeijaiset ovat lähinnä sosiaalinen tapahtuma joihin yleensä kutsutaan jahdissa käytettyjen alueiden maanomistajia. Peijaisilla on joskus tarkoitettu muitakin juhlia, ja puhekielisellä sanalla saatetaan nykyään tarkoittaa mitä erilaisimpia juhlia. Monilla luonnonkansoilla on ollut vastaavanlaisia toimituksia.


title: Peijaiset

text: Karhun kallojen rituaalinen säilyttäminen saattaa olla hyvin vanha toimitus. Se on levinnyt useille pohjoisen luonnonkansoille, ja jo neandertalin ihmisen tiedetään luolalöytöjen perusteella tehneen niin. Tapa on tunnettu myös Suomessa, jossa peijaisten päätteeksi kallo vietiin honkaan. Oletettavasti eräs taustalla oleva uskomus on, että sielu asuu kallossa. Suomensukuisten sielukäsitys oli alun perin moniosainen. Ehkä henki eli elämänvoima asui karhun lihassa, ja siirtyi sen syöjiin, kun taas sielu jatkoi vaellustaan. Jos sielu oli tyytyväinen, se palasi metsään ja syntyi uudelleen tai uudeksi karhuksi. Vaikka karhua pelättiin (varsinkin uhkana kotieläimille), sen siis kuitenkin toivottiin tulevan takaisin, koska siitä sai lihaa, turkiksia ja muutakin.


title: Peijaiset

text: Joillekin suomensukuisille kansoille karhu on ollut jumalan poika, joka on laskettu taivaasta ihmisten käyttöön. Ihmisten tuli kohdella erityisellä kunnioituksella lahjaansa. Suomessakin laulettiin, että karhu oli laskettu kultakorissa ja hopeaköysin taivaalta Otavan eli Ison karhun tähtikuviosta.


title: Peijaiset

text: Karhu saatettiin naittaa vertauskuvallisesti nuoren neidon kanssa. Tämän tarkoitus oli saada karhu tyytyväiseksi, mutta siihen saattoi liittyä myös uskomus siitä, että karhu voisi olla ihmisen sukua. Toisaalla taas nuoria naisia nimenomaan kiellettiin osallistumasta peijaispitoihin, ehkä peläten, että karhun liha voisi hedelmöittää naisen. Uskomus ihmisen ja karhun sukulaisuudesta on ollut myös samantapaisia rituaaleja tehneillä Pohjois-Amerikan intiaaneilla.


title: Peijaiset

text: Aikojen kuluessa suomalaisista karhunpeijaisista on karissut mytologiaa taustalta, ja rituaalit ovat vähentyneet. Joskus peijaiset ovat tarkoittaneet enää yhteistä kokoontumista syömään metsästysporukan kaataman karhun lihaa. Joillakin paikkakunnilla perinne on kuitenkin säilynyt paremmin, ja muistiinmerkittyjen kuvausten ansiosta tiedetään hyvin, miten karhunpeijaisia on ennen vietetty. Myös kalevalaisessa runoudessa on hyviä kuvauksia peijaisten kulusta. Nykyään onkin jälleen järjestetty peijaisia, joissa noudatetaan tarkoituksella vanhoja perinteitä.


title: Peijaiset

text:
15. Heinäkuuta 1640 vietettiin Turun akatemian vihkimisjuhlaa. Mukana juhlassa oli Pietari Brahe, sekä muu Suomen kerma: Korkeimmat virkamiehet, ritarit, aateliset, professorit.
Mukana vihkimisjuhlassa oli myös piispa Isak Rothovius (1572-1652) Rothovius piti juhlassa niin sanotun ”Suuren Juhlasaarnansa”. Hän kuvaili värikkäin sanoin ”suomalaisten taikauskoisia menoja”, joita hän myös nimitti perkeleen palvelemiseksi. Piispan mukaan sairastuessa etsittiin apua ”perkeleeltä”. Rothovius puuttui myös saarnassaan suomalaisten karhuriitteihin: ”Karhua pyytäessään he kuuluvat pimeydessä panevan pystyyn pidot, juovan karhun pääkallosta, murisevan niin kuin karhu murisee, ja niin he kuuluvat hankkivan lisää pyyntionnea”. Maininta oli solvausmielessä esitetty, jossa ennustettiin Suomen siirtymistä korkean kulttuurin piiriin. Tämä oli myös ensimmäinen kuvaus suomalaisten karhukultista. Rothovius arveli, että akatemian perustaminen olisi voitto muinaiskulttuuria vastaan ja uusi kulttuuri ottaisi vallan.


title: Peijaiset

text: Christian Salmenius (1700–1791) kertoi teoksessaan "Historisk och oeconomisk beskrifning öfver Calajoki sockn uti Österbotn" pohjalaisesta karhunpeijaisriitistä: ”He täyttivät karhun kallon oluella, ripustivat sen johonkin puunoksaan, ja koko ajan kallon siellä riippuessa ja muutaman juomatipan noruessa siihen jätetyistä pienistä aukoista, he pitivät hauskaa, kumartelivat karhun päätä tai puhuttelivat sitä. Tapa kunnioittaa ruumista irrotettua karhunpäätä ja sitten haudata se suurin ja komein menoin on sekin pappien toimenpitein lopetettu.”


title: Peijaiset

text: Eri alueilla ja ryhmillä on ollut erilaisia peijaisiin liittyviä tapoja ja perinteitä. Tässä keskitytään lähinnä eri tapojen yhtäläisyyksiin.


title: Peijaiset

text: Kun karhu oli kaadettu, sille uskoteltiin usein laulaen, että tapahtunut oli vahinko. Kalevalan peijaiskuvauksessa karhunkaataja laulaa pian karhun kuoltua sovittelevaan sävyyn, ja kertoo karhulle, että hän kuoli vahingossa tai omasta syystään. Kalevalan mukaan:


title: Peijaiset

text: Karhu kannettiin juhlakulkueessa siivottuun tupaan, jonne se toivotettiin tervetulleeksi. Kalevalaisen runouden mukaan:


title: Peijaiset

text: Tai:


title: Peijaiset

text: Peijaisissa karhusta tehtiin ruokaa. Karhun lihaa syötiin, mutta talja ja pääkallo säilyivät kunniavieraina, joille puhuttiin, laulettiin, ja tarjottiin ehkä ruokaa ja juomaa.


title: Peijaiset

text: Peijaisten lopuksi tai jälkeen karhun hampaat irrotettiin ja jaettiin metsästäjille.


title: Peijaiset

text: Karhun kallo ja muut luut vietiin tähän tarkoitukseen käytetylle kallohongalle. Kallo nostettiin ylös puuhun oksalle, ja laitettiin katsomaan itään, jotta se näkisi auringonnousun. Kallohonka saattoi olla maailmanpuun vertauskuva, ja kallon nostaminen ylös saattoi merkitä karhun sielun nostamista takaisin taivaaseen, josta se oli kerran laskettu. Karhun luut haudattiin puun juurelle. Samaa honkaa käytettiin usein, joten hongassa saattoi olla useiden karhujen kallot. Kalevalassa kerrotaan kallon viemisestä honkaan:


title: Lingala

text: Lingala on nigeriläis-kongolainen kieli. Sitä puhutaan pääasiassa Kongon tasavallassa ja Kongon demokraattisessa tasavallassa. Virallinen kieli se on Kongon demokraattisessa tasavallassa. Kieltä puhuu äidinkielenään yhteensä noin kaksi miljoonaa ihmistä.


title: Lingala

text: Kielelle ei ole vakiintunut mitään kirjoitusjärjestelmää, mutta useimmiten sitä kirjoitetaan latinalaisilla aakkosilla. Suurin osa lingalaa äidinkielenään puhuvista on täysin luku- ja kirjoitustaidottomia.


title: Lingala

text: Joidenkin kielitieteilijöiden mukaan lingala on Keski-Afrikan bantu-pohjainen kreoli. Lingalan perussanastossa on monia lainasanoja eri kielistä kuten ranskasta, espanjasta, portugalista ja englannista.


title: Eternal Darkness: Sanity’s Requiem

text: Eternal Darkness: Sanity’s Requiem on Silicon Knightsin kehittämä ja Nintendon GameCubelle vuonna 2002 julkaisema toimintaseikkailu- ja selviytymiskauhupeli, joka pohjautuu etäisesti kauhukirjailija H. P. Lovecraftin tarinoihin.


title: Eternal Darkness: Sanity’s Requiem

text: Pelin keskeinen esine on mysteerinen kirja "The tome of Eternal Darkness", jonka myötä pelaajalle avautuu lähes 2 000 vuotta kestävä tarina. Pelissä pelaaja ottaa ohjattavakseen lukuisia eri aikakausilla eläneitä henkilöitä, kuten roomalaisen sotilaan Pious Augustuksen, arabialaisen seikkailijan Karimin, fransiskaanimunkki Lutherin ja ensimmäisessä maailmansodasta kirjoittaneen reportterin Peter Jacobin. Näiden osioiden välissä pelaaja ohjailee Alexandra Roivasta, nuorta naista joka löytää kirjan isoisänsä kartanosta kun hän yrittää selvittää tämän väkivaltaista murhaa.


title: Eternal Darkness: Sanity’s Requiem

text: Peli oli monella tapaa erilainen kuin muut selviytymiskauhupelit. Pelin uusin elementti on mielenterveysmittari, joka vähenee aina kun pelaaja kohtaa hirviöitä, ja joka kasvaa joko loitsujen ("magic") avulla tai tuhoamalla hirviön lopetusliikkeellä. Mielenterveyden huvetessa pelaaja alkaa nähdä harhoja, jotka vaikeuttavat etenemistä pelissä. Peli antaa myös pelaajan valita kuka pelin kolmesta jumalolennoista, "ancient"stä on pelaajan varsinainen vastustaja. Tämä valinta tapahtuu pelin alussa Pious Augustuksen osion lopussa ja vaikuttaa siihen minkä elementin hirviöitä pelaaja kohtaa eniten pelin myötä. Näitä ovat:


title: Eternal Darkness: Sanity’s Requiem

text: Näiden kolmen ohella pelin eräänlaisena takapiruna toimii heidän vartijansa, Mantorok, jonka Pious vangitsee tämän omaan temppeliin joka pelin mukaan sijaitsee jossain Kambodžassa. Mantorok ei hallitse muita otuksia kuin normaaleja Mantorok-zombeja, mutta auttaa pelaajaa tietyissä kohtaa peliä ja tuntuu ohjailevan pelin tapahtumia kulisseista.


title: Eternal Darkness: Sanity’s Requiem

text: Kuten Star Fox Adventures (Dinosaur Planet), myös Eternal Darknessin kehittäminen aloitettiin jo Nintendo 64:llä, josta johtuen pelin grafiikat eivät aivan vastanneet konsolin parhaimmistoa. Vaikka peli saikin hyvän vastaanoton, sitä ei koskaan ole vakavasti harkittu "Resident Evilin" kilpailijaksi, lähinnä siksi, koska peli keskittyy enemmän psykologiseen kuin ”klassiseen” pelottelukauhuun. Tässä suhteessa peli muistuttaa hiukan enemmän "Silent Hill" -pelejä.


title: Resident Evil (vuoden 1996 videopeli)

text: Resident Evil (Japanissa Biohazard ) on Capcomin kehittämä ja 1996 PlayStationille julkaisema "Resident Evil" -selviytymiskauhupelisarjan ensimmäinen videopeli.


title: Resident Evil (vuoden 1996 videopeli)

text: Pelistä julkaistiin uudelleen vuonna 1997 varustettuna "Director's Cut" -lisänimellä, ja siinä uudistuksina oli pelata peliä kolmella eri vaikeusasteella. "Director's Cut" sisältää myös pelattavan Resident Evil 2 -demon. Seuraavana vuonna peli julkaistiin jälleen uudelleen, "Director's Cut Dual Shock Ver." -nimellä, joissa näkyvimpinä uudistuksina oli uudistetut musiikit sekä nimenmukaisesti mahdollisuus PlayStationin DualShock -ohjaimella pelaamiseen. Vuonna 2006 peli julkaistiin "Resident Evil: Deadly Silence" -nimisenä Nintendo DS:lle uusin grafiikoin ja ääninäyttelyin varustettuna. Pelistä on kehitetty uusi versio ("remake"), joka julkaistiin Nintendo GameCubelle vuonna 2002 ja Wiille 2008. Grafiikan lisäksi uusitussa versiossa on paranneltu pelin kauhuelementtiä ja tarinaa.


title: Resident Evil (vuoden 1996 videopeli)

text: Pelin pelattavia hahmoja ovat Alpha-tiimin jäsenet Chris Redfield ja Jill Valentine. Sivuhenkilöitä ovat ase-expertti Barry Burton, lääkintäexpertti Rebecca Chambers ja STARS-ryhmän komentaja Albert Wesker. Tarinan aikana pelihahmo tapaa myös muita STARS-ryhmän jäseniä, eläviä ja kuolleita.


title: Resident Evil (vuoden 1996 videopeli)

text: Yhdysvaltain keskilännessä sijaitsevan teollisuuskaupunki Raccoon Cityn läheisessä Arklayn vuoristossa on tapahtunut outoja murhia, joiden yhteydessä on löydetty viitteitä kannibalismista. Raccoon Cityn poliisi päätyy kansalaisten kovan painostuksen takia lähettämään paikalle erikoisyksikkönsä "Special Tactics and Rescue Servicen" eli STARS-ryhmän.


title: Resident Evil (vuoden 1996 videopeli)

text: Yhteys ensimmäisenä paikalle lähetettyyn Bravo-tiimin menetetään, joten Alpha-tiimi lähetetään Bravon perään. Paikalle saavuttuaan Alpha löytää moottorivian takia metsikköön pudonneen Bravon helikopterin ja sen kuolleen lentäjän. Tutkiessaan aluetta ja etsiessään vihjeitä Alpha joutuu raivokkaiden koirien hyökkäyksen kohteeksi, ja yksi tiimin jäsenistä saa surmansa. Helikopterilentäjä Brad Vickers joutuu paniikkiin ja pakenee yksinään Alphan helikopterilla. Alphan jäsenet pakenevat koiria läheiseen kartanoon uskoen sen olevan hylätty.


title: Resident Evil (vuoden 1996 videopeli)

text: Koirien vaeltaessa ulkona Alphan selviytyneet jäsenet Albert Wesker, Chris Redfield, Barry Burton ja Jill Valentine ovat loukussa kartanossa. He kuulevat laukauksen ja pelihahmo lähtee tutkimaan asiaa. Yksi ensimmäisistä löydöistä on Bravon Kenneth J. Sullivan, joka on joutunut zombin raatelemaksi. Pelihahmo löytää kartanosta arvoituksia ja ansoja sekä biolääketieteen monialayritys Umbrella Corporationin järjestämistä tutkimuksista seuranneita kauheuksia: kartanossa vaeltaa T-viruksen kehittämisen yhteydessä syntyneitä olentoja.


title: Resident Evil (vuoden 1996 videopeli)

text: Kun pelihahmo paljastaa suuren, maanalaisen laboratorion, Wesker paljastaa olevansa Umbrellalle työskentelevä kaksoisagentti. Weskerin vapauttama hirviö, Tyrant T-002 käy hänen kimppuunsa. Pelihahmo kukistaa Tyrant T-002:n ja pakenee kartanosta pelastamiensa henkilöiden kanssa Vickersin helikopterikyydillä.


title: Selviytymiskauhupeli

text:
Selviytymiskauhupeli on videopelilajityyppi, joka kuuluu toimintaseikkailupeleihin. Tähän genreen kuuluvissa peleissä pelaaja on usein loukussa rakennuksessa tai alueella, joka on täynnä hirviöitä. Peleissä pelaajan on usein selvittävä vähäisellä varustuksella ja harvassa olevien tallennuspisteiden varassa. Vaikka Capcomin "Resident Evil" -pelit tekivätkin tämän genren tunnetuksi, ensimmäinen varsinainen survival horror -peli kotitietokoneilla oli "Alone in the Dark".
"Resident Evilin" myötä genre on kuitenkin laajentunut. Useimmat kauhupelit luottavat usein ns. pelottelukauhuun jossa pelaaja yritetään yllättää usuttamalla hirviö pelaajan kimppuun varoittamatta. Toiset pelit sen sijaan keskittyvät ilmapiirin kehittämiseen ja ns. psykologisempaan kauhuun. Molemmissa tyypeissä joudutaan kuitenkin kohtaamisiin hirviöiden kanssa. Jälkimmäistä ryhmää edustavat Konamin "Silent Hill" -sarja sekä Nintendon "".


title: Selviytymiskauhupeli

text: Varhaisemmat survival horror -pelit keskittyivät suurelta osin pulmanratkontaan ja taistelua vihollisten kanssa oli vain rajoitetussa määrin. Näissä peleissä pelaaja saa yleensä vain vähän aseiden ammuksia, joten aseita on käytettävä säästeliäästi, ja usein on kannattavampaa paeta kuin jäädä taistelemaan. Tähän vanhaa tyyppiin on kuitenkin palannut muun muassa "". Jotkut uudemmat pelit ovat menneet enemmän toiminnalliseen suuntaan, jossa pääpaino on taistelulla, ja aseita ja ammuksia on runsaasti käytössä. Näistä esimerkkejä ovat "Resident Evil 4" ja "Left 4 Dead". Uusimpia selviytymiskauhupelejä on myös "Dead Space" ja "Dead Space 2", joissa pelin tekijät ovat tehostaneet tunnelmaa raakuudella.


title: Selviytymiskauhupeli

text: Kauhuelementtejä on myös käytetty paljon toiminta- ja ensimmäisen persoonan ammuntapeleissä kuten "Doomissa" ja "Quakessa", mutta selvin esimerkki lienee "Clive Barker’s Undying", sekä tietyssä määrin tieteisfiktiohenkinen "Half-Life".


title: Selviytymiskauhupeli

text: Hieman erilaisena esimerkkinä voidaan pitää 2015 vuonna ilmestynyttä Bloodbornea, joka poikkeaa melko suuresti muista kauhupeleistä.


title: Peppi Pitkätossu

text: Peppi Pitkätossu () on lastenkirjailija Astrid Lindgrenin luoma satuhahmo, itsenäinen ja suunnattoman voimakas pikkutyttö. Pepin tarina syntyi 1940-luvun alussa, kun Lindgrenin piti kertoa sairaana olevalle tyttärelleen tarinoita. Muutamia vuosia myöhemmin, kun hän oli kirjoittanut jo pari muuta kirjaa, hän päätti viimeistellä Pepin kirjaksi. Vuonna 1945 hän lähetti Pepin lastenkirjakilpailuun ja sai sillä ensimmäisen palkinnon.


title: Peppi Pitkätossu

text: Peppi asuu yksinään Huvikumpu-nimisessä talossa. Hän on maailman voimakkain tyttö. Hänen koko nimensä on Peppilotta Sikuriina Rullakartiina Kissanminttu Efraimintytär Pitkätossu. Hänellä on hullunkuriset vaatteet sekä oranssinpunaiset hiukset, jotka ovat kahdella sivuille päin sojottavalla letillä sekä pisamat. Huvikummussa asustavat myös Pepin apina Herra Tossavainen sekä hevonen, josta Peppi käyttää kirjan alkuperäisversiossa hellittelynimeä Lilla Gubben (Pikku-Ukko). Pepin isä on merikapteeni ja alkuasukaskuningas Etelämeren saarella. Pepin äiti on enkelinä taivaassa. Pepillä on matkalaukullinen kultarahoja, jota rosvokaksikko, Kukkanen ja Jymy-Juntunen, yrittää ryövätä. Pepin parhaat kaverit ovat naapurissa asuvat sisarukset Tommi ja Annika.


title: Peppi Pitkätossu

text: Myöhemmin on pohdittu Peppi Pitkätossu -kirjojen valkoista maailmankuvaa ja rasismia. Uudemmissa suomennoksissa Pepin isä ei ole enää alkutekstin mukaisesti ”neekerikuningas” () vaan ”hottentottien kuningas”. Vuoden 2015 jälkeen Ruotsissa julkaistuissa uusissa Peppi-kirjojen painoksissa Pepin isä ei ole enää neekerikuningas vaan Etelämeren kuningas.


title: Peppi Pitkätossu

text: Norjan radion lastenkuunnelmissa hän on puolestaan ”kuningas Etelämeren saarella”.


title: Peppi Pitkätossu

text: Pepistä on tehty useita näytelmäelokuvia ja pari piirroselokuvaa. Tunnetuimmat näytelmäelokuvat olivat Olle Hellbomin ohjaamia, ja pääosissa nähdään Inger Nilsson (Peppi), Pär Sundberg (Tommi) ja Maria Persson (Annika). "Peppi Pitkätossu" -animaatioelokuvissa Pepin ääninäyttelijä on Henni-Liisa Stam.


title: Peppi Pitkätossu

text: Vuonna 2014 Peppi Pitkätossu valittiin sanomalehti "Dagens Nyheterin" yleisöäänestyksessä Ruotsin tärkeimmäksi kulttuuri-ilmiöksi.


title: Sleepy Sleepers

text: Sleepy Sleepers eli Sliipparit on vuonna 1974 perustettu lahtelainen huumorirock-yhtye. Yhtye herätti alusta asti huomiota provosoivilla sanoituksillaan.


title: Sleepy Sleepers

text: Lahtelaisyhtye perustettiin nimellä Sleepy Sleepers ja Raavaat Naiset. Sleepy Sleepersin ensimmäinen levy oli vuonna 1975 ilmestynyt "Sinulle äiti", jonka avauskappale oli "Kuka, mitä, häh".


title: Sleepy Sleepers

text: Vuonna 1977 yhtye aiheutti pienehkön skandaalin levyllään "Takaisin Karjalaan". Alun perin nimi oli "Karjala takaisin", mutta tällä nimellä levy-yhtiö EMI ei uskaltanut sitä julkaista. Levyllä kuultiin muun muassa kappaleet "Kapina Wiipurin asemalla", "Anarkiaa Karjalassa", "IC:llä Karjalaan", "Jytinää Eestissä", "Mennään Karjalaan" ja "Kaapataan lentokone Moskovaan". Levy oli vallitsevan itsesensuurin aikana liikaa. Suomi-Neuvostoliitto-Seuran Kajaanin osasto paheksui helmikuussa 1978 julkisesti yhtyeen musiikkia ala-arvoiseksi ja Suomen ja Neuvostoliiton hyviä suhteita vahingoittavaksi. Raha-automaattiyhdistys reagoi nopeasti ulkopoliittiseen keskusteluun: ”Kaapataan lentokone Moskovaan” -single poistui levyautomaateista.


title: Sleepy Sleepers

text: Yhtye levytti parhaimmillaan vuodessa useita albumeja; esimerkiksi vuonna 1984 julkaistiin viisi albumia. Yhtyeen viimeisin studioalbumi on vuodelta 2007 oleva "Kekkonen Helsingissä", jolla laulaa 6-vuotias Roni Aaron.


title: Sleepy Sleepers

text: Sleepy Sleepersistä muotoutui 1980-luvun lopussa kansainvälistäkin mainetta saavuttanut Leningrad Cowboys ja Sleepy Sleepersin toiminta hiipui. 2000-luvulla Sleepy Sleepers on aktivoitunut uudelleen ja julkaisi huhtikuussa 2007 uuden studioalbuminsa 18 vuoden levytystauon jälkeen.


title: Sleepy Sleepers

text: Elokuussa 2014 yhtye ilmoitti aktivoituvansa uudestaan ja tekevänsä sarjan erikoiskeikkoja bändin 40-vuotisen taipaleen kunniaksi. Kiertue alkoi Jämsästä 20.9.2014.


title: Sleepy Sleepers

text: Yhtyeestä kertova rockmusikaali "Kuka Mitä Häh?" sai ensi-iltansa Lahden Sibeliustalossa 8. lokakuuta 2013. Tosielämään perustuvan fiktiivisen kertomuksen käsikirjoituksesta vastaavat Mato Valtonen, Sakke Järvenpää ja Sibeliustalon ohjelmapäällikkö Jalle Niemelä, joka myös ohjaa musikaalin. Musikaalin keskushenkilönä on yhtyeen mukana pitkään kiertänyt DJ−roudari Pulu Asunmaa.


title: Sleepy Sleepers

text: Päärooleissa on Markku Häkkinen (Pulu), Roope Salminen (Mato), Ilari Hämäläinen (Sakke) ja PMMP:n Mira Luoti (Saara). Koreografina toimii Hilppa Lampi ja kapellimestarina Costello Hautamäki. Musikaalista esitettiin kaksitoista näytöstä lokakuun ja marraskuun 2013 aikana sekä kuusi esitystä keväällä 2014.


title: Sananmuunnos

text: Sananmuunnos eli kääntösana on sanojen alkujen keskinäiseen vaihtamiseen perustuva sanaleikki.


title: Sananmuunnos

text: Sananmuunnoksissa kahden sanaryhmän (tai joskus vain kahden sanan) sanojen ensimmäiset kirjaimet yleensä kummankin sanan ensimmäiseen vokaaliin saakka vaihtavat keskenään paikkaa.


title: Sananmuunnos

text: Jos ensimmäisen sananmuunnossanan ensimmäinen vokaali on pitkä ja toisen lyhyt, muuttuvat sananmuunnoksessa niiden vaihtaessa paikkaa niiden pituudet päinvastaisiksi. Ideana on, että lopputulos kuulostaa mielekkäältä myös käännöksen jälkeen. Sananmuunnos voi kuulostaa tarpeeksi hassulta kerrottavaksi, vaikkeivät sen sanat sinällään tarkoittaisikaan mitään hassua.


title: Sananmuunnos

text: Useat tunnetut sananmuunnokset ovat sellaisia, jotka muuntavat jonkun soveliaan, mutta hieman hassulta kuulostavan ilmaisun riettaaksi tai muuten alatyyliseksi ilmaisuksi.


title: Sananmuunnos

text: Sananmuunnoksia voidaan käyttää myös vihjailevaan tai piilottelevaan ilmaisuun, ja laulu ”Retuperän Vihtorin talossa” on kokonaan sananmuunnoksista koottu. Sanaa "sananmuunnos" voidaan itsessäänkin pitää alatyylisenä sananmuunnoksena ("munansaannos").


title: Sananmuunnos

text: Suomen kielen sananmuunnoksissa takavokaaliset a-, o- ja u-äänteet muuttuvat usein etuvokaalisiksi ä-, ö- ja y-äänteiksi ja toisin päin, mikä johtuu vokaaliharmoniasta. Myös muita näennäisiä ja lähinnä kirjoitetussa kielessä ilmeneviä epätäsmällisyyksiä on havaittavissa. Esimerkiksi tekijä-sanoissa oleva j-kirjain ilmestyy toisinaan tyhjästä. Sananmuunnoksissa tärkeintä ei kuitenkaan ole kirjoitusasu tai normien mukainen ja systemaattinen rakennusperiaate vaan se, että muunnettu sana kuulostaa suomen kieleen sopivalta.


title: Sananmuunnos

text: Myös muissa kielissä kuin suomessa on kääntösanoja. Tietyt suomen kielen piirteet, kuten vokaaliharmonia ja melko kapea äännejärjestelmä, tekevät kielestä otollisen kääntösanoja ajatellen. Muissa kielissä kääntösanojen idea on usein hieman toisenlainen. Englannin kielessä kääntösanojen () muutamat konsonantit tai vokaalit vaihtavat paikkaa. Lopputulos muistuttaa kuitenkin suomen kielen kääntösanoja. Ranskan kielelle on ominaista sanamuunnosten adoptoiminen yleiskielen käsitteiksi ("verlan").


title: Mauritiuksendodo

text: Mauritiuksendodo eli drontti ("Raphus cucullatus") on sukupuuttoon kuollut suurikokoinen ja lentokyvytön kyyhkylintu. Drontteja eli vain Mauritiuksen saarella Intian valtameressä, Madagaskarin itäpuolella. Ihminen hävitti lajin noin 170 vuodessa.


title: Mauritiuksendodo

text: Ulkonäöltään drontti muistutti hieman kalkkunaa, vaikka olikin kyyhkylintu. Se kasvoi noin metrin mittaiseksi ja painoi noin 23 kilogrammaa. Sen ruumiinmuoto oli pyöreähkö. Koukkukärkinen nokka oli huomattavan suuri, noin 23 senttimetrin pituinen. Yleisväriltään lintu oli harmaa, ja surkastuneissa siivissä ja lyhyessä, kiharaisessa pyrstössä oli paikoitellen valkoista ja vaaleanruskeaa. Voimakkaat jalat olivat lyhyet ja väriltään keltaiset. Jaloissa oli neljä varvasta, joista kolme osoitti eteen ja yksi taakse. Kynnet olivat mustat.


title: Mauritiuksendodo

text: Drontin äänen kerrotaan muistuttaneen nuoren hanhen ränkätystä, tosin useimpien lähteiden mukaan laji oli yleensä vaitelias.


title: Mauritiuksendodo

text: Drontit elivät pääasiassa alavien maiden metsissä, mahdollisesti myös kukkuloilla ja rantojen lähettyvillä.


title: Mauritiuksendodo

text: Mauritiuksendodon käyttäytymisestä ei tiedetä paljoa, koska laji harvinaistui ja katosi niin nopeasti. Se eli yleensä pareittain tai pieninä ryhminä. Drontin kerrotaan joskus kahlailleen matalissa rantavesissä, mahdollisesti syömässä vesikasveja.


title: Mauritiuksendodo

text: Drontti pesi ympäri vuoden, mutta tuotti luultavasti vain yhden jälkeläisen vuodessa. Se oli todennäköisesti pariuskollinen ja esitti soidintansseja. Laji muni kerralla yhden munan maahan, ruohosta ja korsista tekemäänsä pesään. Molemmat vanhemmat osallistuivat poikasen hoitamiseen.


title: Mauritiuksendodo

text: Lajin pääravintona olivat erilaiset kasvinosat, kuten siemenet ja hedelmät. Drontilla oli suuri lihasmaha, jonka avulla se pystyi hyödyntämään koviakin siemeniä ja pähkinöitä. Se nieli usein pieniä jauhinkiviä, jotka edistivät lihasmahan toimintaa. Lintu oli erikoistunut varsinkin vuoristoseuduilla kasvavan tambalacoque-puun ("Sideroxylon grandiflorum", aiempi nimi "Calvaria major") hedelmiin, jonka kanssa sillä oli mutualistinen suhde. Drontin hävittyä alkoi tämä vain Mauritiuksella kasvava puulajikin taantua, koska sen paksukuoriset siemenet vaativat lihasmahassa tapahtuvaa kulumista voidakseen itää.


title: Mauritiuksendodo

text: Mauritiuksendodo oli ensimmäinen niistä yli sadasta lintulajista, joiden tiedetään hävinneen eurooppalaisten muuttoliikkeen takia. Ensimmäisen havainnon lajista tekivät portugalilaiset merimiehet vuonna 1507, jotka luulivat sitä jonkinlaiseksi joutsenten tai kalkkunan sukulaiseksi. Aiemmin runsaslukuisen drontin häviäminen alkoi hollantilaisten tultua Mauritiukselle noin vuonna 1510. Pedottomassa ympäristössä kehittyneillä ja eläneillä dronteilla ei ollut kokemusta vaarallisista eläimistä, ja siksi ne lähestyivät pelottomina merimiehiä ja uudisasukkaita, jotka tappoivat niitä ruuakseen. Vaikka drontin lihaa pidettiinkin kitkerän makuisena, se oli silti tervetullutta tuoretta ravintoa kuivamuonaan tottuneille merenkulkijoille. Ihmisten harjoittama metsästys ei ollut ainoa syy drontin sukupuuttoon, vaan myös uudisasukkaiden mukanaan tuomat vieraslajit, kuten siat, koirat ja rotat, saalistivat lentokyvyttömiä drontteja ja varsinkin söivät niiden munia ja poikasia. Aiemmin oletettiin, että viimeinen dodo olisi tapettu vuonna 1681, mutta nykytietojen mukaan viimeinen silminnäkijähavainto lajista tehtiinkin jo vuonna 1662. Tosin joukko brittiläisiä ja yhdysvaltalaisia tutkijoita päätteli viimeisiä havaintoja tutkittuaan 2000-luvun alussa, että laji saattoi hävitä vasta vuonna 1690.


title: Mauritiuksendodo

text: Vuonna 2006 julkaistun tutkimuksen mukaan drontteja kuoli runsaasti pyörremyrskyyn tai tulvaan jo ennen ihmisen tuloa saarelle. Tutkijat löysivät suuren määrän dronttien ja muiden alkuperäisten eläinten fossiileja, jotka ovat peräisin samalta lyhyeltä ajanjaksolta. Mukana ei ollut kotieläinten tai muiden ihmisen tuomien lajien luita, joten joukkokuolema oli tapahtunut 2 000–3 000 vuotta sitten jonkin luonnonkatastrofin seurauksena. Pienentyneet populaatiot olivat alttiita myöhemmin seuranneille ihmisten toimille, jotka johtivatkin yli kahdenkymmenen Mauritiuksella eläneen kotoperäisen lintulajin häviämiseen.


title: Mauritiuksendodo

text: Nykyään lajista on jäljellä vain luita ja yksittäisiä ruumiinosia (esim. sulkia, jalkoja ja päitä) sekä muistikirjamerkintöjä ja maalauksia. Yhtään kokonaista täytettyä yksilöä ei tiettävästi ole olemassa.


title: SAR

text: Lyhenne SAR voi viitata seuraaviin asioihin:


title: Unitauti

text: Afrikkalainen trypanosomiaasi eli unitauti on ihmisten ja eläinten loistauti. Sen aiheuttaa "Trypanosoma brucei" -lajin loinen. Ihminen saa tautia kahdesta loislajista, "Trypanosoma brucei gambiensesta" (T.b.g) ja "Trypanosoma brucei rhodesiensesta" (T.b.r.). T.b.g aiheuttaa yli 98 % ilmoitetuista tartunnoista. Kumpikin loinen tarttuu ihmiseen yleensä tartunnan saaneesta tsetsekärpäsestä, ja tartunnat ovat yleisiä Afrikan maaseudulla.


title: Unitauti

text:
Tautia esiintyy säännöllisesti joillakin Saharan eteläpuolisen Afrikan alueilla, ja tartuntavaarassa on noin 70 miljoonaa ihmistä 36 maassa. Vuonna 2010 tautiin kuoli noin 9 000 ihmistä, kun vuonna 1990 kuolleita oli vielä 34 000. Arviolta 30 000 ihmistä on tällä hetkellä saanut tartunnan. Vuonna 2012 uusia tartuntoja oli 7 000. Yli 80 % tartunnan saaneista on Kongon demokraattisessa tasavallassa. Lähihistoriassa on kolme suurta unitautiepidemiaa: ensimmäinen 1896–1906 pääasiassa Ugandassa ja Kongon altaan alueella ja kaksi muuta vuosina 1920 ja 1970 useissa Afrikan maissa. Eläimet, esimerkiksi lehmät, voivat kantaa tautia ja saada tartunnan.
Unitautia tiedetään esiintyneen Afrikassa ainakin 1300-luvulta lähtien. Paul Ehrlich ja Kiyoshi Shiga kehittivät sairauteen ensimmäisen lääkkeen vuonna 1906. Lääkkeellä havaittiin kuitenkin pian mahdollinen vakava sivuvaikutus, sokeus. Unitauti oli jo lähes hävinnyt 1960-luvulla, mutta se on ollut taas yleistymässä viimeisten vuosikymmenten aikana.


title: Unitauti

text: Taudin ensimmäiset oireet ovat kuume, päänsärky, kutina ja nivelkivut. Oireilu alkaa viikosta kolmeen viikkoa pureman jälkeen. Taudin toinen vaihe alkaa viikkoja tai kuukausia myöhemmin, ja sen oireita ovat sekavuus, huonovointisuus, puutuneisuus ja univaikeudet. Diagnoosi voidaan tehdä löytämällä loinen sivelyvalmisteesta tai imusolmukenesteestä. Ensimmäisen ja toisen vaiheen erottamiseksi tehdään usein selkäydinpunktio. Edetessään sairaus voi vaurioittaa sydäntä ja munuaisia. Unitauti on erittäin vakava sairaus ja saattaa ilman kunnollisia hoitotoimenpiteitä johtaa kuolemaan verrattain nopeastikin.